Anwar Harus Diberi Lebih Peranan Sebagai Penasihat Ekonomi

 Kedudukan Anwar Ibrahim sebagai Penasihat Ekonomi Negeri Selangor yang ditamatkan perkhidmatannya dan ditutup pejabatnya oleh Khalid Ibrahim minggu lalu, dipulihkan kembali oleh Menteri Besar, Azmin Ali yang berpendirian mahu terus mengekalkannya di jawatan tersebut.
Azmin memberitahu, pemecatan Anwar tidak berbangkit sama-sekali kerana setelah meneliti minit mesyuarat Exco yang dipengerusikan Khalid, ia hanya menyatakan mengenai penutupan pejabat Penasihat Ekonomi yang terletak di Plaza Perangsang saja dan tidak melibatkan kedudukan pemegang jawatannya.
Selain menyatakan, soal pemecatan Anwar tidak berbangkit sama-sekali, Azmin yang juga Timbalan Presiden PKR berkata, fungsi dan peranan Penasihat Ekonomi juga akan dibincang semula dalam usaha membantu pembangunan ekonomi di Selangor.
Sudah tentu juga, tambahnya lagi, kerajaan negeri juga akan menyediakan pelbagai kemudahan, termasuk pejabat kepada Anwar, sesuai dengan peranan yang akan dimainkannya.
Dengan kata lain, walaupun Anwar dipecat dan ditutup pejabatnya dalam mesyuarat terakhir Khalid sebagai Menteri Besar, Azmin pula dalam mesyuaratnya yang pertama sebagai ketua kerajaan negeri yang baru, memulihkan semula kedudukan Ketua Umum PKR itu.
Belum dipastikan sama ada pejabat di Plaza Perangsang itu akan dibuka semula atau pejabat baru di tempat lain akan dibuka tetapi yang nyatanya bukan saja Anwar akan terus dikekalkan, bahkan kemudahan yang sewajarnya juga akan diberikan.
Tindakan pantas Azmin memulihkan kedudukan Anwar tidak syak lagi menunjukkan betapa pentingnya peranan bekas Timbalan Perdana Menteri itu dalam memacu dan merancakkan lagi pembangunan serta pelaburan di negeri itu.
Sudah tentulah Azmin menyedari bahawa kebolehan dan hubungan Anwar dengan pelbagai pihak di Eropah, AS dan negara Arab misalnya, boleh dimanfaatkan sepenuhnya untuk menarik kedatangan lebih banyak pelaburan ke negeri Selangor.
Tindakan mengekalkan Anwar ini tidak harus dilihat sebagai petanda bahawa Azmin kurang berkebolehan memimpin negeri atau membiarkan dirinya dikawal secara “remote control” oleh Ketua Umum PKR itu tetapi ia haruslah dilihat sebagai usaha memanfaatkan segala kebolehan dan hubungan dengan negara luar yang dimiliki oleh Ketua Pembangkang itu.
Sudah tentulah suatu kerugian yang besar jika sebelum ini Khalid Ibrahim sendiri pernah memuji peranan dan sumbangan Anwar sebagai Penasihat Ekonomi Selangor, tetapi Azmin yang mempunyai hubungan lebih rapat bertindak mensia-siakan pula kebolehan bekas Timbalan Perdana Menteri itu.
Selain itu, pengalaman dan kebolehan Anwar bukan saja boleh dimanfaatkan untuk menarik lebih banyak pelaburan daripada luar negara, bahkan juga untuk melakukan usaha yang lebih baik dari segi perbelanjaan kewangan negeri demi manfaat rakyat Selangor.
Sebagai bekas Timbalan Perdana Menteri dan Menteri Kewangan sebelum dipecat pada 1998, banyak sebenarnya yang boleh dimanfaatkan untuk kemajuan negeri Selangor dan kebaikan rakyatnya.
Pengekalan Anwar juga sebenarnya selaras dengan matlamat Langkah Kajang diperkenalkan sebelum ini. Setelah Anwar terhalang oleh undang-undang dan Dr Wan Azizah pula tiada perkenan oleh Sultan untuk merealisasikannya, kini menjadi tanggungjawab Azmin untuk memastikan matlamat Langkah Kajang itu tidak terbiar atau sia-sia begitu saja.
Sebagai imbasan, Langkah Kajang diperkenalkan adalah dengan matlamat untuk menjadikan Selangor sebagai model untuk memudahkan lagi laluan PR menawan Putrajaya dalam PRU 14 akan datang.
Dengan Azmin kini menjadi Menteri Besar dan Anwar sebagai Penasihat Ekonominya, kedua pemimpin ini sebenarnya mempunyai tanggungjawab besar untuk membawa Selangor lebih maju serta makmur dan rakyatnya lebih sejahtera dalam tempoh dua atau tiga tahun akan datang.
Jika ini dapat dilakukan, pastilah ianya memberi kelebihan kepada PR dalam usaha menumbangkan BN dalam pilihanraya akan datang. Sebab itu, tindakan Azmin mengekalkan Anwar ini bukan saja wajar, bahkan beliau sepatutnya diberikan lebih peranan lagi untuk menunjukkan kebolehan dan kemampuannya sebagai bakal Perdana Menteri.
Dalam konteks ini, Anwar dan Azmin juga sebenarnya boleh menyemak semula janji-janji PR dalam manifesto pilihanraya lalu dan secara perlahan-lahan cuba melaksanakannya di Selangor. Jika sebahagian janji itu dapat ditunaikan di Selangor, ia pasti memberi impak besar dari segi keyakinan rakyat untuk memberi sokongan kepada PR di negeri lain dan juga di peringkat Pusat pula.
Tambahan pula di ketika kelemahan Najib Razak makin ketara dan perasaan tidak puas hati rakyat makin membara kerana tiba-tiba saja harga minyak petrol dan diesel dinaikkan 20 sen seliter menjelang sambutan Aidil Adha yang pasti juga akan memberi kesan kepada kenaikan harga barang dan pertambahan beban keluarga, inilah permulaan yang sesuai untuk memastikan kerajaan PR menunjukkan mereka jauh lebih baik dan prihatin kepada rakyat.
Inilah masanya Anwar perlu membuktikan Langkah Kajang itu benar-benar bermanfaat kepada rakyat. ( SH 01/10/2014).

0

0

votes
Article Rating
Kongsikan artikel ini


Inilah Padahnya Bila Anak Bangsawan Jadi PM

 Sejak malam tadi apabila kerajaan mengumumkan kenaikan harga minyak petrol dan diesel sebanyak 20 sen seliter, bukan saja stesen minyak dibanjiri dengan kenderaan, malah laman sosial juga sarat dengan kecaman terhadap keputusan yang dianggap tidak bijak dan membebankan rakyat itu.
Dengan mengumumkan kenaikan itu hanya tiga hari sebelum umat Islam menyambut Hari Raya Aidil Adha yang pastinya akan melonjakkan peningkatan harga barang-barang keperluan serta menambah lagi jumlah perbelanjaan, kerajaan berslogankan mendahulukan rakyat pimpinan Najib Razak seakan-akan sudah tersasar jauh daripada apa yang selalu mereka laungkan.
Bukan saja kenaikan itu yang dipertikaikan kerana beberapa laporan media antarabangsa menyebut harga minyak dunia sedang menurun ketika ini tetapi juga masa kenaikan itu yang hanya tiga hari sebelum sambutan Hari Raya Korban turut dianggap tidak sesuai sama-sekali.
Apakah kerajaan tidak prihatin lagi kepada rakyat? Kenapakah kerajaan tidak boleh menunggu seminggu dua lagi untuk mengumumkan kenaikan itu?
Di media sosial, ramai yang meluahkan kemarahan mereka. Bulan saja penggiat media sosial pro pembangkang yang mengambil kesempatan ini untuk membelasah lagi kepimpinan Najib Razak, malah ramai juga yang pro kerajaan turut meluahkan perasaan yang sama. Semua mereka berpendapat kenaikan itu tidak wajar, selain masanya juga tidak sesuai.
Terdapat juga yang menyindir Najib dan kerajaan berikutan kenaikan itu seperti memberi petua menjimatkan minyak kereta dan bagaimana untuk memastikan penanda minyak sentiasa di garisan F yang dibuat dalam bentuk lawak jenaka. Ada pula yang mentafsirkan BR1M 2.0 dengan maksud “Beratur Ramai-ramai Isi Minyak 20 sen”.
Yang memerli Najib dan kerajaan dengan mengucapkan terima kasih dan tahniah juga ramai atas tindakan menaikkan harga minyak, antaranya ialah bekas Mufti Perlis, Dr Asri Zainal Abidin.
Ustas Kazim Elias, penceramah agama yang sebelum ini menolak lantikan sebagai Ahli MT UMNO oleh Najib adalah antara yang paling awal meluahkan perasaan tidak setuju dengan kenaikan harga minyak ini serta meminta kerajaan mengkajinya semula atas dasar prihatin terhadap rakyat yang berpendapatan rendah.
Di kalangan pemimpin kerajaan pula, walaupun media sosial seharusnya menjadi medium mendekatkan interaksi antara pemimpin dengan rakyat, tetapi kenaikan harga minyak malam tadi telah menyebabkan mereka senyap sunyi dan “tidur awal” lantaran mengelak untuk berhujah dengan kemarahan rakyat. Jelas bahawa tidak ramai pimpinan kerajaan yang berani mempertahankan tindakan kerajaan itu dan berhujah secara terbuka.
Hanya Timbalan Menteri Kewangan, Ahmad Maslan yang tampil cuba merasionalkan kemarahan rakyat dengan menulis di twitternya “Ron95 sebenar pasaran RM2.58 seliter. Harga di Malaysia RM2.30. Subsidi kerajaan 28 sen seliter. Diesel sebenar 2.52. Msia 2.20. Subsidi 32 sen. Tq.”
Namun sebenarnya bukan harga pasaran minyak dan jumlah subsidi yang diberikan kerajaan atau jumlah RM2 billion subsidi yang diperuntukkan kerajaan yang menjadi isu dan boleh meredakan suhu marah rakyat, tetapi hal paling besar ialah kenapakah Najib bersetuju dengan kenaikan yang dianggap tinggi dan dilakukan menjelang Hari Raya Korban pula?
Apakah kerajaan sudah kekeringan kantung kewangannya sehingga tidak sabar-sabar mahu mengurangkan subsidi rakyat? Kalau kerajaan kekurangan wang yang memberi erti prestasi ekonomi tidak membersangkan, bagaimana pula diumumkan baru-baru ini ekonomi negara berkembang sebanyak 6.4 peratus?
Logiknya jika ekonomi makin berkembang yang tentunya diikuti dengan bertambah kukuhnya kewangan negara, tentulah kerajaan tidak begitu terdesak memotong subsidi untuk rakyat bawahan.
Walaupun ada yang meletakkan punca kenaikan ini berdasarkan saranan Pemandu yang dipimpin oleh Idris Jala, kata putus membenarkan kenaikan itu tetap di tangan Najib Razak selaku Perdana Menteri. Hanya jika Najib bersertuju dengan kenaikan yang dicadangkan itu, barulah ia akan dinaikkan.
Menaikkan harga minyak dan mengurangkan subsidi rakyat bukanlah kali pertama dilakukan Najib. Ia sudah banyak kali dilakukan sebelum ini. Alasan klise yang selalu diberikan ialah untuk meningkatkan daya saing rakyat dan memberi ruang ekonomi berkembang dengan lebih baik.
Tetapi memotong subsidi yang menyebabkan harga minyak naik tanpa angin dan tanpa ribut serta menjelang musim perayaan bagi umat Islam bukan saja tidak meningkatkan daya saing dan perkembangan ekonomi, bahkan tidak lain adalah manifestasi wajah dan warna hati sebenar Najib sebagai anak bangsawan yang tidak memahami derita dan kesusahan rakyat terbanyak di negara ini.
Sementara beliau dan keluarga teus bermewah dengan pelbagai kemudahan yang ditanggung rakyat melalui cukai rakyat, sedikit demi sedikit rakyat disengsarakan dengan pelbagai beban dan kenaikan yang dipaksakan. Sebagai anak bekas Perdana Menteri yang sejak lahir dilimpahi kemewahan, bukan saja kesusahan tidak pernah dirasainya, pemahaman mengenai erti derita dan kemiskinan juga tidak sama dengan mereka yang pernah mengalaminya.
Setelah enam tahun berlalu, kesilapan memilih anak bangsawan sebagai Perdana Menteri nyata makin ketara. Negara tidak harus mengulangi lagi kesilapan ini. Anak, cucu atau menantu Perdana Menteri tidak seharusnya lagi diberi ruang memimpin negara ini jika kehidupan rakyat bawahan dan marhaen ingin benar-benar difahami, diperjuangkan dan dibela. ( SH 02/10/2014)

0

0

votes
Article Rating
Kongsikan artikel ini


Ehh..Mahathir Pun Dah U Turn Ke?

 Semua orang tahu bekas Perdana Menteri, Mahathir Mohamad tidak lagi menyokong kepimpinan Najib Razak dan bertekad untuk terus memberi teguran terhadap apa-apa dasar serta polisi kerajaan yang merugikan rakyat demi rasa sayangnya kepada negara ini.
Dalam hal ini, Mahathir telah menyatakan bahawa beliau sanggup jika akhirnya hanya tinggal keseorangan dalam memberi teguran kepada Najib yang banyak diwarnai dengan budaya ampu dan bodek yang begitu berleluasa.
Tetapi apabila semalam kerajaan sekali lagi mengumumkan pemotongan subsidi minyak yang menyaksikan harganya naik 20 sen seliter, reaksi Mahathir tidak seperti yang diharapkan oleh ramai orang.
Di ketika banyak pihak pihak, termasuk ada di kalangan ahli MT UMNO, pemimpin agama, NGO, penggiat media sosial dan sebagainya yang sebelum ini pro kerajaan turut mempertikaikan tindakan Najib ini, lebih-lebih lagi ia dibuat menjelang sambutan Aidil Adha, pendirian Mahathir pula seolah-olah bersetuju dengan tindakan Najib itu.
Bercakap di Kota Bharu, Mahathir berkata, kenaikan yang dilakukan kerajaan itu dapat mengatasi masalah ketirisan, manipulasi subsidi dan penyeludupan minyak yang banyak berlaku di kawasan sempadan.
Selain itu, katanya lagi, negara-negara Arab yang menjadi pengeluar minyak juga menjual minyak di pasaran dengan harga yang lebih tinggi, jadi bagaimanakah kita mahu menjualnya dengan harga yang rendah?
Hujah-hujah yang dilontarkan oleh Mahathir seolah-olah beliau bersetuju dengan kenaikan harga minyak yang menyusahkan rakyat itu. Penyokong tegar Najib jelas gembira dengan komen Mahathir itu kerana dianggap sudah membuat U Turn dalam pendiriannya.
Dengan perkembangan terbaru ini, ada juga yang menyifatkan Mahathir sudah mirip seperti Presiden Pas, Haji Hadi Awang yang kerap membuat U Turn dalam isu Menteri Besar Selangor sebelum ini.
Benarkah Mahathir sudah buat U Turn?
Jika diamati, kenyataan Mahathir mengenai alasan ketirisan dan penyeludupan itu sebenarnya adalah alasan yang biasa digunapakai oleh kerajaan setiap kali memotong subsidi rakyat sebelum ini, sama ada melibatkan minyak, gula dan sebagainya.
Itulah hujah kerajaan untuk mewajarkan kenaikan yang dilakukan agar rakyat memberi sokongan terhadap apa yang dilakukannya. Namun, setelah beberapa kali kenaikan harga minyak dan gula dilakukan oleh sejak Najib memimpin kerajaan pada 2009, ketirisan, manipulasi subsidi dan penyeludupan terus juga berlaku.
Maknanya, hujah kerajaan itu tidak berkesan sama-sekali. Dalam erti kata lain, pemotongan subsidi bukanlah sangat kerana nak mengatasi masalah penyeludupan, ketirisan atau manipulasi subsidi tetapi kerana kerajaan sudah kekeringan sumber kewangan.
Jadi, apabila Mahathir melontarkan balik hujah itu seolah-olah menyokong tindakan kerajaan, ia adalah sindiran paling halus yang ditujukannya untuk menggambarkan kegagalan Najib dalam menguruskan ekonomi dan kewangan negara.
Lebih dari itu, Mahathir juga menyatakan, negara Arab yang menjadi pengeluar minyak juga menjual minyak dengan harga yang tinggi? Soalnya, negara Arab yang menjadi pengeluar minyak manakah yang menjual minyak dengan harga yang tinggi sedangkan kita semua tahu harganya adalah begitu murah di negara-negara tersebut?
Sekali lagi sebenarnya Mahathir menyindir Najib dan kerajaan dengan kenaikan berterusan harga minyak ini sedangkan negara kita juga merupakan pengeluar minyak.
Mahathir tidak nyanyuk atau lupa apabila memberi contoh minyak dijual dengan harga mahal di negara-negara Arab, tetapi itulah caranya menyindir harga minyak yang sering meningkat baik di negara ini. Beliau tentulah lebih maklum bahawa harga minyak di negara Arab atau negara pengeluar minyak jauh lebih rendah daripada negara kita.
Walaupun dalam isu kenaikan harga minyak yang dipertikaikan oleh banyak pihak ini, Mahathir kelihatan seolah-olah bersetuju dengan tindakan kerajaan itu, beliau sekali lagi menunjukkan dirinya mempunyai cara tersendiri yang berbeza dengan orang lain dalam mengkritik dan menyatakan rasa tidak setujunya terhadap dasar dan polisi Najib.
Tidak bersetuju tidak semestinya dengan menentang atau mengatakan “tidak” secara lantang tetapi boleh juga dibuat dengan menyindir, memerli dan menyiku dan kadangkala cara itu lebih terasa bisanya. (SH 03/10/2014)

0

0

votes
Article Rating
Kongsikan artikel ini


Asyik-Asyik Rakyat Yang Diminta Berkorban…

 Untuk kesekian kalinya, apabila saja kerajaan memutuskan mahu memotong subsidi, hujah yang selalu digunakan ialah ianya untuk kebaikan negara bagi jangka panjang. Oleh yang demikian, kata para pemimpin, rakyat haruslah berkorban demi masa depan negara.
Kononnya, tak apalah susah sedikit sekarang, asalkan senang untuk jangka panjang. Lagi pula, kata pemimpin yang berada di singgahsana, subsidi ini tidak baik, tidak menjadikan rakyat berdaya saing dan tidak selamanya rakyat harus bergantung dengannya.
Ketika empat kali subsidi gula dikurangkan sejak 2009 lalu, itulah alasan yang dihujahkan. Ketika banyak kali harga minyak dinaikkan melalui pengurangan subsidinya, itulah juga alasan yang digunakan.
Dua hari lalu, subsidi petrol dan diesel dikurangkan lagi untuk menjadikan harganya naik 20 sen seliter. Dengan kenaikan ini, harga barang keperluan, minuman dan makanan di kedai dan restoran sudah pasti akan meningkat. Menjelang sambutan Hari Raya Korban tahun ini, rakyat benar-benar terasa menjadi korban.
Seperti biasa juga, apabila berlaku situasi ini, Perdana Menteri, Najib Razak sekali lagi meminta rakyat berkorban untuk menerima dengan baik kenaikan ini. Dengan alasan kenaikan ini untuk kebaikan jangka panjang ekonomi negara, tambah beliau, hanya dengan adanya pengorbanan ikhlas rakyat, maka hasilnya dapat sama-sama dikecapi nanti.
Menteri Perdagangan Dalam Negeri, Koperasi dan Kepenggunaan, Hasan Malek yang telah melekat di kepala rakyat dengan label “menteri cap ayam” lebih dahsyat seruannya. Beliau bahkan meminta rakyat bersyukur dengan kenaikan harga minyak ini dan bukannya dengan mengadakan bantahan di jalanan.
Biasanya orang bersyukur sebab naik gaji, dibelanja makan percuma, dapat beli barang dengan harga murah atau seumpamanya. Tapi Hasan Malek minta kita bersyukur sebab harga petrol sekarang RM2.30 seliter berbanding RM2.10 sebelumnya. Dahsyat daya fikir menteri ni!!
Kenapakah dalam soal menaikkan harga barang melalui pengurangan subsidi ini, hanya rakyat yang diminta berkorban? Tidak cukupkah lagi pengorbanan rakyat selama ini yang bukan saja bekerja keras dalam karier masing-masing dalam pelbagai bidang yang semuanya untuk kepentingan negara dan kemudian membayar pula cukai pendapatan dan perniagaan kepada kerajaan?
Di ketika rakyat berulangkali diminta berkorban untuk negara dengan menerima kenaikan demi kenaikan, apakah pula pengorbanan daripada pemimpin?
Walaupun kita tahu pemimpin juga bekerja keras memajukan negara, tapi imbuhan yang mereka terima juga melimpah-ruah. Bukan saja setiap kilometer perjalanan mereka dibayar, bahkan elaun petrol, keraian, rumah, hotel, bertugas luar kawasan, telefon, orang gaji dan sebagainya semuanya dibayar oleh kerajaan.
Selain percutian mewah setahun sekali yang ditanggung sepenuhnya oleh kerajaan, mengadakan majlis jamuan pun diberikan kerajaan. Makan, minum, tidur dan melepak di hotel pun kadangkala dengan perbelanjaan yang dibayar oleh kerajaan.
Kereta pula disiapkan dengan pemandunya sekali yang mana mereka tidak pernah pun mengeluarkan wang daripada poket sendiri untuk mengisi minyaknya.
Apalah salahnya, di ketika banyak kali Najib dan ramai yang lain meminta rakyat berkorban, sesekali pula pemimpin pun berkorban sama. Tunjukkanlah sama semangat berkorban, janganlah asyik rakyat saja diminta berkorban.
Sekurang-kurangnya sebulan dalam setahun misalnya, apalah salahnya Najib dan menteri-menteri mengisi petrol dengan wang saku mereka sendiri sebagai pengorbanan kepada kerajaan. Kalau tidak pun, berkorbanlah dengan mengecualikan daripada membuat pelbagai tuntutan elaun, juga setidak-tidaknya sebulan dalam setahun sebagai menunjukkan teladan sama-sama berkorban bersama dengan rakyat. Sesekali tunjukkanlah ikhlasnya berkhidmat dengan percuma pula.
Dikira pengorbanan yang besar nilainya juga jika Najib dan menteri-menterinya dapat mengurangkan bajet percutian dengan hanya bercuti di dalam negara saja. Kurangkan juga perbelanjaan untuk majlis-majlis keraian seperti jamuan rumah terbuka dan berbuka puasa kerana kadangkala ia bukan saja diadakan di peringkat kementerian, tetapi juga di setiap agensinya, kawasan Parlimen dan sebagainya. Ramadan dan Syawal selalunya adalah bulan berseronok dengan makan minum saja.
Jika Najib dan menteri-menterinya dapat melakukan pengorbanan seperti itu, tentulah rakyat dengan senang hati juga berkorban bila minyak atau gula dikurangkan subsidinya.
Lagi pula, rakyat juga tertanya-tanya apakah hasilnya kepada negara ini setelah sekian banyak kali subsidi minyak dan gula sudah dikurangkan itu? Mengapakah perbelanjaan masih defisit juga dan hutang kian mencanak setiap tahun?
Bukankah jika subsidi sudah dikurangkan yang bermakna kerajaan mempunyai lebih banyak wang, maka defisit akan bertambah baik dan hutang negara juga tidak bertambah?
Bukanlah rakyat tidak boleh berkorban setiap kali kerajaan mahu mengurangkan subsidi sebagaimana yang diminta oleh Najib tetapi selain perlu menunjukkan hasilnya, janganlah asyik rakyat saja yang terkorban atau dikorbankan.
Pemimpin yang baik ialah mereka yang lebih dulu membuat pengorbanan sebelum meminta rakyat berkorban. Janganlah hanya rakyat yang berkorban, dikorbankan atau terkorban tetapi pemimpin hanya tahu jadi tukang korban. ( SH 04/10/2014)

0

0

votes
Article Rating
Kongsikan artikel ini


Nota Kepada Ahmad Maslan: Pada 2009 Najib Bukannya Turunkan Harga Minyak, Tapi Perkenal Ron 95

 Dalam mempertahankan keputusan kerajaan menaikkan harga petrol dan diesel sebanyak 20 sen lagi baru-baru ini, Timbalan Menteri Kewangan, Ahmad Maslan menyatakan bahawa Najib Razak juga adalah satu-satunya Perdana Menteri yang berani menurunkan harga minyak sebanyak 90 sen pada tahun 2009.
“Apabila berkaitan dengan penurunan adakah sesiapa tampil berterima kasih kerana beliau berbuat demikian? Ada tak? Atau mereka buat-buat tak ingat?,” tanya beliau dalam laman makro twitternya.
Tindakan Ahmad Maslan yang juga Ketua Penerangan UMNO mempertahan dan memuji Perdana Menteri ini dipercayai berikutan meningkatnya serangan dan kecaman terhadap Najib mengenai kenaikan harga minyak kali ini memandangkan kenaikan itu dilakukan hanya tiga hari menjelang sambutan Hari Raya Aidiladha.
Sudah tentunya kenaikan itu telah dan akan menyebabkan meningkatnya harga barangan pengguna di pasaran dan menambahkan lagi sengetnya beban bahu rakyat di musim perayaan ini.
Memanglah diakui bahawa sebaik Najib mengambil alih jawatan Perdana Menteri pada April 2009, beliau kemudian bertindak menurunkan harga minyak sebanyak 90 sen pada September tahun yang sama.
Beliau menurunkan harga minyak itu berikutan mantan Perdana Menteri, Abdullah Badawi sebelum itu telah menaikkan harga minyak secara mendadak sebanyak 30 sen pada 2006 dan kemudian 78 sen pada 2008.
Kenaikan paling tinggi yang dilakukan oleh Abdullah Badawi yang menyebabkan harga petrol menjadi RM2.70 seliter itu kemudian menjadi antara punca penolakan rakyat terhadap kepimpinannya yang akhirnya menyebabkan beliau bersetuju mengadakan peralihan kuasa kepada Najib Razak.
Jika Ahmad Maslan terlupa, ingin diingatkan bahawa Najib menurunkan harga petrol sebanyak 90 sen ketika itu ialah dengan memperkenalkan minyak Ron 95 yang lebih rendah kualitinya dan diperkenalkan Ron 97 yang terus dikekalkan pada harga biasa.
Hakikatnya, pada 2009 itu Najib bukan pun menurunkan harga minyak, cuma menawarkan minyak lain yang berkualiti rendah saja iaitu Ron 95 dengan harga pengenalan RM1.80 seliter.
Apakah dengan memberi kualiti minyak yang lebih rendah dengan harga yang murah, ia boleh dianggap penurunan dan kita juga perlu memberi pujian melangit terhadap Najib?
Untuk makluman Ahmad Maslan yang didapati merupakan pemimpin UMNO yang paling kerap memuji Perdana Menteri sejak merdeka pada 1957, setelah memperkenalkan Ron 95 dengan harga RM1.80 pada 2009 itu, Najib juga sudah menaikkannya sebanyak 50 sen hanya dalam tempoh 5 tahun.
Kalau ada pun ucapan terima kasih kepada Najib kerana menurunkan harga minyak, nilainya cuma tinggal 40 sen saja lagi.
Oleh itu, sementara kebanyakan menteri lain kekal berdiam diri, biarlah Ahmad Maslan saja yang terus unggul tampil memuji-muji kelemahan Najib ini. ( SH 06/10/2014)

0

0

votes
Article Rating
Kongsikan artikel ini


Mahathir Kecewa Lagi, Najib Terima Tegurannya Tapi Tidak Tukar Apa-Apa

 Bekas Perdana Menteri, Mahathir Mohamad sekali lagi meluahkan kekecewaannya terhadap kepimpinan Najib Razak yang sekadar menerima tegurannya tetapi tidak berbuat apa-apa untuk melakukan perubahan.
Dalam tulisan terbarunya di blog chedet yang bertajuk “Kerajaan terima dengan terbuka teguran Tun M,” Mahathir seperti menyindir dengan mengatakan beliau gembira kerana kerajaan menerima dengan terbuka tegurannya.
“Pendekatan diteruskan. Teguran diterima tetapi tidak menukar apa-apa,” katanya.
Beliau kemudian mengimbas dua senario iaitu peranan penasihat kepada Raja-Raja Melayu yang diperkenalkan British yang sebenarnya lebih berupa arahan yang mesti diterima dan Raja-Raja Melayu yang mempunyai Majlis Penasihatnya sendiri tetapi tidak perlu menerimanya dan jauh sekali melaksana nasihat yang diberi itu.
Kata Mahathir, teguran beliau bukanlah nasihat dan terpulanglah kepada pihak yang ditegur sama ada mahu menerima atau melaksakannya.
“Berasas atau tidak teguran itu hanya akan diketahui apabila ianya diuji dalam pilihanraya. Jika teguran tidak berasas dan dasar atau pendekatan yang ditegur diteruskan juga, maka sudah tentu kemenangan yang besar akan diperolehi.”
“Sebaliknya jika prestasi dalam pilihanraya menjadi lebih buruk, maka besar kemungkinan teguran yang dibuat adalah berasas,” jelasnya.
Namun tambahnya, dengan pencapaian yang lebih buruk dicapai oleh Najib berbanding Abdullah Badawi, kerajaan sepatutnya mengkaji semula dasar dan amalan yang jelas tidak baik.
“Tetapi tidak, pendekatan diteruskan. Teguran diterima tetapi tidak menukar apa-apa,” jelasnya lagi.
Lebih-lebih lagi, tegas Mahathir, dalam pilihanraya ke 13 lalu kerajaan telah memberi wang kepada berjuta rakyat, membelakangkan DEB, melayan orang yang tidak hargai layanan, meningkatkan hutang kerajaan, mendengar nasihat konsultan luar dan lain-lain lagi.
Sepatutnya, dengan segala pendekatan itu, kemenangan yang lebih baik diperolehi oleh Najib, bukannya lebih buruk daripada pilihanraya ke 12.
Sambil menyatakan beliau tidak ingin menjadi seperti Penasihat British tetapi mengingatkan bahawa mereka yang tidak mengambil iktibar daripada pengalaman terdahulu yang meneruskan juga pendekatan lama akan didera sama ada dengan pencapaian yang sama atau lebih buruk lagi di masa hadapan.
Dengan teguran terbaru ini, jelas menggambarkan bahawa Mahathir masih tidak berpuas hati dengan pentadbiran Najib. Selain mengingatkan mengenai kemungkinan menerima keputusan lebih buruk dalam pilihanraya, beliau juga seolah-olah kecewa dengan pendirian kerajaan terhadap segala tegurannya untuk kebaikan negara di mana ianya hanya diterima dengan terbuka saja tetapi tidak diambil tindakan apa-apa.
Dalam tulisan kali ini, Mahathir juga tidak lagi menyebut nama Najib Razak secara khusus seperti selalunya tetapi hanya merujuk sebagai Perdana Menteri Ke-6, sama seperti rujukannya terhadap Abdullah Badawi sebagai Perdana Menteri Ke-5.
Adakah ini menandakan kebenciannya kepada Najib sudah di tahap maksima?
Apakah dengan sudah menyamakan antara kedua-keduanya itu, beliau juga bakal melakukan tindakan yang sama terhadap Najib tidak lama lagi?
Sebagaimana yang diketahui umum, disebabkan tidak setuju dengan beberapa dasar Abdullah Badawi sebelum ini, terutama mengenai penglibatan “budak-budak tingkat 4” yang diketuai oleh Khairy Jamaluddin, beliau telah melancarkan serangan secara besar-besaran sehingga akhirnya BN hilang majoriti dua pertiga dan kalah di beberapa negeri dalam pilihanraya umum 2008.
Abdullah kemudiannya terpaksa akur dengan peralhan kuasa kepada Najib pada April 2009. ( SH 07/10/2014)

0

0

votes
Article Rating
Kongsikan artikel ini


Tamrin Ghafar Keluar Pas?

 Bekas Ahli Parlimen Batu Berendam, Melaka, Tamrin Tun Ghafar dikhabarkan akan meninggalkan parti Pas yang disertainya lebih setahun lalu, tidak lama lagi.
Desas-desus telah bertiup kencang sejak semalam mengatakan beliau akan membuat pengumuman mengenainya pada minggu hadapan atau selewat-lewatnya dua minggu daripada sekarang.
Adalah dipercayai Tamrin berbuat demikian berikutan kecewa dengan sikap pemimpin tertentu dalam parti itu yang sejak akhir-akhir ini menambahkan lagi kekusutan dalam PR, terutamanya berhubung isu pertukaran Menteri Besar Selangor.
Sikap permimpin tertentu dalam Pas yang seolah-olah melihat rakan sendiri iaitu PKR dan DAP sebagai musuh berbanding UMNO sedangkan perjuangan PR ialah untuk menggantikan BN mentadbir negara ini dikhabarkan menyebabkan beliau merasakan berada di dalam Pas bagaikan tidak memberi banyak erti kepada perjuangannya.
Lantaran itu, Tamrin yang juga anak kepada bekas Timbalan Perdana Menteri, Tun Ghafar Baba memutuskan pilihan terbaik baginya ialah meninggalkan Pas yang disertainya sebelum PRU 13 lalu.
Dikatakan juga, meskipun memutuskan meninggalkan Pas tetapi Tamrin tidak akan menyertai PKR mahupun DAP, malah tidak juga akan kembali semula menyertai UMNO.
Beliau dikhabarkan akan menjadi individu bebas yang tidak terikat kepada mana-mana parti lagi selepas ini.
Bagaimanapun Tamrin sehingga ini tidak dapat dihubungi untuk mengulas sejauh mana benarnya desas-desus beliau akan meninggalkan Pas ini. Telefon bimbitnya tidak dijawab walaupun dihubungi beberapa kali, malah pesanan SMS dan Whatsapp yang dihantar kepadanya juga tidak dibalas.
Sejak menyertai Pas sebelum pilihanraya umum lalu, Tamrin adalah antara penceramah yang aktif berkempen ke seluruh negara bagi memastikan PR memperolehi kemenangan dan mampu menewaskan BN. Dalam banyak pilihanraya kecil juga, penglibatannya hampir tidak pernah terkecuali.
Namun, sejak tercetusnya isu pertukaran Menteri Besar Selangor yang telah menimbulkan kekalutan selama beberapa bulan sehingga akhirnya Sultan Selangor memilih Azmin Ali menggantikan Khalid Ibrahim, Tamrin berpendirian sama dengan kumpulan progresif dan profesional dalam Pas yang mahukan parti itu berpegang pada janji dan muafakat dalam PR.
Tindakan Pas yang berdolak-dalik, berubah pendirian dan akhirnya turut mencalonkan Adunnya sendiri dipercayai adalah antara punca berpanjangannya kemelut itu di Selangor sehingga meretakkan hubungan antara kumpulan ulama dengan profesional dalam parti itu.
Walaupun Pas, terutamanya kumpulan ulama mungkin mengatakan keputusan Tamrin ini tidak menjejaskan perjuangan parti itu tetapi haruslah disedari bahawa kekecewaan terhadap sikap Pas itu turut juga dikongsi oleh banyak kelompok lain dalam masyarakat sejak kebelakangan ini seperti kakitangan kerajaan, swasta, guru-guru, pekerja profesional dan sebagainya.
Semua mereka ini mempunyai jiwa Islam dan ingin melihat kemenangan Islam tetapi sikap yang ditunjukkan dalam kemelut di Selangor yang seolah-olah Pas mula “bermain mata” dengan UMNO bukan saja menyebabkan ada yang sudah tidak mahu lagi menyokong Pas, bahkan ramai juga yang enggan mengundi calon Pas dalam pilihanraya umum akan datang.
Selain Tamrin, antara pemimpin UMNO yang telah menyertai Pas sebelum ini ialah bekas Menteri Besar Selangor, Muhammad Mohd Taib dan tokoh korporat daripada Pulau Pinang, Abdul Rahman Maidin.
Adakah mereka ini juga bakal mengikuti jejak Tamrin selepas ini? (SH 07/10/2014)

0

0

votes
Article Rating
Kongsikan artikel ini


Sebagaimana Dulu Mahathir Menegur KJ, Ada Baiknya Rosmah Juga Ditegur Sama

 Semua orang mengetahui bahawa bekas Perdana Menteri, Mahathir Mohamad sudah hampir dua bulan menarik balik sokongannya kepada Najib Razak yang memimpin negara sejak 2009 lalu.
Seiring dengan penarikan balik sokongan itu, Mahathir juga bertekad meneruskan tegurannya daripada semasa ke semasa mengenai apa-apa yang dirasakannya tidak betul yang dilakukan oleh Najib selaku Perdana Menteri.
Beliau pernah menegur dasar Najib yang dianggapnya merosakkan ekonomi dan kewangan negara, hubungan kaum yang semakin renggang, tindakan tidak bijak menghapuskan beberapa akta seperti ISA dan Ordinan Darurat serta terlalu lembut dengan negara jiran.
Kemudian beliau juga menegur mengenai dana pelaburan 1MDB yang seolah-olah berlagak seperti golongan kaya tetapi sebenarnya menyebabkan hutang negara terus meningkat.
Yang terbaru iaitu semalam pula, beliau menegur mengenai amalan yang dilakukan Najib sebelum PRU 13 dengan memberikan wang kepada berjuta rakyat, membelakangkan Dasar Ekonomi Baru, melayan orang yang tidak menghargai layanan, meningkatkan hutang negara, mendengar nasihat konsultan dan lain-lain lagi tetapi keputusan pilihanraya tetap lebih buruk berbanding PRU 12.
Apa yang dilakukan oleh Mahathir terhadap Najib ini menyamai dengan apa yang pernah dilakukannya kepada Abdullah Badawi dahulu.
Jika dulu, Abdullah Badawi yang merupakan pilihannya diminta mengundurkan diri, kini Najib yang dulu disokongnya, turut ditarik sokongannya.
Walaupun sudah beberapa teguran dan kritikan dilakukan oleh Mahathir terhadap Najib, tetapi sehingga ini beliau belum pernah lagi menyentuh mengenai pembaziran, pemborosan dan campurtangan yang melibatkan isteri Perdana Menteri, Rosmah Mansor.
Berbanding serangannya kepada Abdullah Badawi dulu di mana Khairy Jamaluddin sebagai menantu yang dianggap memainkan peranan utama mencatur dan campurtangan sehingga merosakkkan pentadbiran negara, menjadi sasaran utamanya namun Rosmah belum lagi menjadi kritikannya walaupun penglibatan dan campurtangan isteri Perdana Menteri itu turut menjadi bualan ramai sejak dulu lagi.
Bukan saja campurtangan dan penglibatan Rosmah hampir sama dengan apa yang pernah dilakukan Khairy Jamaluddin dulu, bahkan tidak dinafikan juga prestasi buruk BN dalam PRU 13 adalah disebabkan penolakan terhadap karenah dan sensasi yang banyak ditimbulkannya.
Selain pemborosan, pembaziran, bergaya mewah dan dakwaan campurtangan, luarbiasanya Rosmah ialah keghairahannya terhadap penggunaan jet kerajaan walaupun beliau secara sendirian atau bersama ahli-ahli Bakti saja sebenarnya tidak layak menggunakan kemudahan itu.
Beliau hanya layak menaiki jet kerajaan itu jika mengiringi Najib selaku Perdana Menteri saja. Tetapi kerapkali Rosmah dibenarkan menggunakan kemudahan mewah itu meskipun Perdana Menteri tidak ikut serta.
Beberapa kali juga isu penggunaan jet oleh Rosmah dan kosnya dibangkitkan di Parlimen, kali terakhir pada Mac lalu di mana penerbangan jet kerajaan yang membawa isteri Perdana Menteri ke Qatar bersama rombongannya diberitahu telah menelan kos lebih RM400 ribu.
Namun dalam sidang Parlimen kali ini, ketika ditanyakan kos membawa Rosmah ke Padang, Indonesia, dengan menggunakan jet kerajaan untuk menerima anugerah tertinggi Minangkabau bersama rombongannya yang turut disertai menteri kabinet, kerajaan mengambil keputusan tidak mahu mendedahkannya.
Shahidan Kassim yang menjawab bagi pihak kerajaan apabila ditanya oleh wakil DAP, Anthony Loke, enggan mendedahkan kosnya, sebaliknya hanya berkata, ia adalah atas urusan kerajaan dan penerbangan itu dalam anggaran yang bersesuaian dengan kosnya.
Selain Anthony Loke yang kesal dengan sikap terbaru kerajaan ini kerana ianya melibatkan dana awan yang seharusnya perlu diketahui oleh semua rakyat, wakil Pas Mahfuz Omar juga menyelar sikap kerajaan itu kerana adalah jelas penggunaan jet kerajaan oleh Rosmah itu bersifat untuk kepentingan peribadi.
Kenapakah dulu boleh diberitahu kepada rakyat jumlah kosnya dan sekarang mahu disembunyikan pula?
Apakah juga mulai sekarang semua perbelanjaan kerajaan yang melibatkan Rosmah akan turut disembunyikan juga?
Dalam hubungan ini, terlanjur Mahathir sudah menarik balik sokongannya dan menegur satu demi satu kepincangan Najib dalam mengurus negara, ada baiknya beliau turut sama menegur karenah Rosmah ini di samping meneruskan teguran-teguran yang lain mengenai Perdana Menteri.
Ini kerana, di mata rakyat dan di hati ahli UMNO, masalah yang ditimbulkan oleh Rosmah lebih kurang saja dengan apa yang dilakukan oleh Khairy Jamaluddin dulu. Mungkin bentuknya saja berbeza tetapi kesan kerosakannya kepada negara adalah sama. (SH 08/10/2014)

0

0

votes
Article Rating
Kongsikan artikel ini


Bajet 2015 Sudah Jadi Anti Klimaks

 Esok, Jumaat pada kira-kira jam 4.00 petang, Perdana Menteri yang juga Menteri Kewangan, Najib Razak akan membentangkan Bajet 2015 di Parlimen. Ini adalah pembentangan kali ke-6 yang dilakukannya sejak 2009.
Tetapi berbanding tahun-tahun sebelumnya, pembentangan bajet kali ini dijangka paling tidak menarik sekali bagi majoriti rakyat negara ini. Bajet yang dibentangkan esok sudah dianggap anti klimaks kerana tiada apa-apa lagi yang menarik yang diharapkan oleh rakyat daripada kerajaan.
Walaupun mungkin, seperti biasa ada kenaikan atau penurunan cukai tertentu yang akan dibuat, pengumuman bonus, berita baik mengenai golongan muda, perumahan, pendidikan, kebajikan, pertambahan jumlah BR1M dan sebagainya, namun semua itu sudah menjadi tidak menarik lagi.
Semuanya berikutan pengumuman kerajaan menaikkan harga minyak secara tidak sengaja sebanyak 20 sen melalui pemotongan subsidi pada 2 Oktober lalu. Pemotongan subsidi yang jelas menunjukkan kerajaan semakin kekurangan wang dan menjadikan rakyat sebagai mangsa korbannya untuk menampung perbelanjaan pembangunannya adalah bukti bahawa apa pun pemberian dan gula-gula dalam bajet ini sudah tidak bermakna lagi.
Dengan sudah menerima kesan kenaikan pelbagai harga barangan pada sambutan Hari Raya Korban baru-baru ini, apa pun intensif kerajaan untuk mengubati luka di hati rakyat hanyalah ibarat mencurah air ke daun keladi saja.
Bukan saja di pejabat, di kedai kopi, ruang dapur dan di mana-mana saja kedengaran sungutan mengenai tindakan kerajaan menaikkan harga minyak yang merupakan ibu segala kenaikan barangan yang lain, bahkan di laman sosial FB Perdana Menteri sendiri, kata-kata sindirian dan kemarahan itu dapat dirasakan dengan nyata sekali.
Apa saja yang ditulis oleh Najib di laman FBnya itu, baik mengenai rasionalisasi subsidi minyak, ucapan Hari Raya Aidiladha, insiden kehilangan bot tempur TLDM, MH17, malah mengenai persiapan penyediaan bajet 2015 juga turut dihujani dengan kata-kata luahan perasaan mengenai kenaikan minyak sebanyak 20 sen itu.
Selain ada yang meluahkan kemarahan, kejian dan cacian, terdapat juga yang hanya menulis perkataan “najib20sen” dan “minyak20sen” beratus-ratus kali sebagai sindiran dalam ruangan komen FB Najib itu.
Ada juga yang meramalkan, mungkin ada lagi kenaikan yang akan diumumkan oleh Najib esok di sebalik ramai pemimpin kerajaan mengatakan akan ada berita baik bakal menjelma. Ramai juga yang mengatakan tidak berminat lagi untuk mengetahui apa-apa pun mengenai bajet kali ini.
Harapan rakyat juga punah dalam bajet kali ini ialah selain kenaikan harga minyak yang diumumkan lebih awal, mereka juga sedar menjelang April tahun depan, beban kehidupan akan meningkat lagi apabila cukai GST pula diperkenalkan.
Sehingga ini juga kerajaan belum pun memutuskan lagi sama ada petrol dan diesel akan dikenakan GST atau sebaliknya. Jika kenaikan sebanyak 20 sen baru-baru ini merupakan kenaikan sebanyak 9.5 peratus, bermakna jika GST 6 peratus dikenakan lagi keatas petrol dan diesel mulai April 2015, sudah tentu rakyat perlu mengeluarkan lebih wang lagi untuk perbelanjaan harian mereka selepas ini.
Pendeknya, kenaikan harga minyak yang diumumkan sebelum Hari Raya dan sebelum pembentangan Bajet 2015 serta ditambah dengan beban GST yang bakal mendatang, telah membunuh segala harapan dan penantian rakyat terhadap bajet tahun ini. Di laluan masa depan, rakyat lebih melihat semakin banyak peningkatan kos sedang menanti mereka.
Jika sebelum ini, beberapa hari menjelang pembentangannya, semua orang berbicara dan menunggu-nunggu berita gembira yang bakal diumumkan, kini kemeriahan itu sudah tiada lagi.
Bajet 2015 adalah bajet paling tidak menarik, tidak ditunggu, anti klimaks dan pastilah juga paling kurang ditonton rakyat. (SH 09/10/2014)

0

0

votes
Article Rating
Kongsikan artikel ini


Mujurlah Ada BR1M….

 Apakah yang menariknya Bajet 2015 yang bertemakan EKR atau Ekonomi Keperluan Rakyat yang dibentangkan oleh Najib Razak kali ini?
Rata-rata orangramai bertanya di manakah istimewanya bajet kali keenam yang dibentangkan Najib selaku Perdana Menteri dan Menteri Kewangan ini setelah rakyat dikejutkan dengan kenaikan harga minyak sebanyak 20 sen pada 2 Oktober lalu.
Satu-satunya yang dianggap menarik dan boleh dijadikan bahan utama berita hanyalah kenaikan jumlah BR1M daripada RM650 kepada RM950 bagi yang berpendapatan di bawah RM3 ribu sebulan dan kenaikan daripada RM450 kepada RM750 bagi yang berpendapatan antara RM3 ribu hingga RM4 ribu.
Bayaran BR1M yang akan dibuat secara ansuran tiga kali setahun ini diprercayai untuk mengurangkan beban kehidupan rakyat berikutan kenaikan harga minyak yang dikecam orangramai kerana diumumkan hanya menjelang tiga hari sebelum sambutan Hari Raya Aidiladha, baru-baru ini.
BR1M bagi orang bujang pula dinaikkan daripada RM300 kepada RM350.
Ketika memberikan reaksinya mengenai kenaikan harga minyak baru-baru ini, Najib menjelaskan kerajaan terpaksa mengambil langkah tidak popular itu demi kepentingan rakyat dalam jangka masa panjang.
Namun dengan terus menaikkan jumlah pemberian tunai melalui BR1M, tidak lain ia adalah langkah untuk terus popular yang diambil kerajaan kepada rakyat berpendapatan rendah. Dengan menjadikan pemberian itu sebanyak tiga kali setahun, kerajaan seolah-olah cuba meletakkan pergantungan yang berterusan antara rakyat kepada kerajaan.
Adalah diyakini menjelang tahun-tahun akan datang di mana tarikh pilihanraya umum semakin dekat, dengan jumlah bayaran BR1M ini terus ditambah, tiada lain yang diharapkan kerajaan selain mahu terus popular dan disanjung rakyat.
Sekurang-kurangnya, walau dalam kehidupan yang semakin sukar dan kos hidup kian meningkat, rakyat dipaksa mengingati kerajaan yang dianggap murah hati memberikan mereka wang tunai sebanyak tiga kali setahun.
Dalam masa yang sama, dengan bertambahnya jumlah BR1M bermakna lebih banyak subsidi yang melibatkan petrol, diesel, gula, tepung dan barangan pengguna lainnya akan terus ditarik dan dikurangkan daripada semasa ke semasa.
Jika tidak, bagaimanakah kerajaan mahu menampung pertambahan jumlah pemberian tunai melalui BR1M ini?
Atau mungkin juga bertambahnya pemberian tunai ini akan menyebabkan hutang negara terus meningkat tahun demi tahun.
Nampaknya, sejak beberapa tahun lalu dan akan datang, hanya BR1M inilah satu-satunya senjata Najib untuk terus meraih populariti di kalangan rakyat.
Lain-lain kandungan bajet kali ini seperti bonus setengah bulan gaji untuk kakitangan kerajaan, pengekalan baucer buku RM250, Ron95 dan diesel tidak dikenakan GST, projek pembangunan, beberapa lebuhraya baru, tambahan MRT, penambahan tiang lampu di kampung-kampung, rebat untuk pinjaman PTPTN dan sebagainya lagi yang diumumkan Najib, bolehlah dianggap sebagai perkara biasa dan tiada yang mengejutkan sama-sekali.
Walaupun Najib juga mengumumkan anggota pentadbiran kerajaan seperti Perdana Menteri, Timbalan Perdana Menteri, Menteri dan Timbalan Menteri ditangguhkan kenaikan gaji mereka tetapi dengan kenaikan gaji Ahli Parlimen dan Senator yang diumumkannya bermula Januari 2015 depan, bermakna anggota pentadbiran yang secara automatik daripada kalangan Ahli Parlimen dan Senator, turut juga menerima kenaikan pendapatan mereka.
Barangkali tiadalah lagi rungutan seperti yang diluahkan oleh Shahidan Kassim bahawa gaji Ahli Parlimen Uganda dua kali lebih tinggi daripada Ahli Parlimen negara kita sehingga kononnya ada yang “mengikat perut” dalam kehidupan seharian.
Secara kasarnya, selain BR1M terus menjadi alat populis kerajaan kepada rakyat, di ketika Najib acapkali menyatakan beliau tidak mengurus negara bersandarkan populis, hakikatnya pendekatan itulah yang terus dilakukannya tahun demi tahun. ( SH 10/10/2014)

0

0

votes
Article Rating
Kongsikan artikel ini


Bajet 2015: Sabah/Sarawak Dapat Lebuhraya, Kenapa Kelantan Terus Diabaikan?

 Berikut adalah kenyataan media oleh SAMM Kelantan mengenai Bajet 2015 yang diumumkan oleh Najib Razak yang baik untuk direnungkan bersama sebagai rakyat Malaysia. Mudah-mudahan membuka mata ke arah kebaikan bersama dalam pembentangan bajet yang akan datang.
Bajet 2015 – Pengharapan Yang Kecundang
 Setiap tahun rakyat Kelantan termanggu di depan televisyen melihat Menteri Kewangan membentangkan belanjawan. Pengharapan yang cukup tinggi untuk melihat sesuatu mengalir ke bumi Kelantan.
Tahun ini sekali lagi bajet yang kononnya untuk rakyat mengecewakan rakyat Kelantan. Di saat rakyat Sabah mendapat manfaatnya bila PM mengumumkan pembinaan lebuhraya Borneo sejauh 1000 kilometer lebih. Rakyat Kelantan masih bergelut dengan lebuhraya maut.
Lebih memeritkan, disaat hasil bumi Kelantan yang disedut secara rakus oleh Petronas seolah kami ini umpama tidak mempunyai apa-apa hak yang sewajarnya.
Dato Mustapha Mohd yang juga Menteri penuh dalam kabinet Najib seakan mengiyakan dan membiarkan Kelantan diperlakukan sedemikian.
Solidariti Anak Muda Malaysia (SAMM) Kelantan melihat situasi ini dengan cukup serius. Adakah hanya kerana perbezaan politik yang berlainan, Kerajaan Pusat menafikan hak rakyat Kelantan? Apakah rakyat Kelantan tidak mempunyai maruah sehingga begitu teganya Kerajaan Pusat mempermainkannya.
Selain lebuhraya, rakyat Kelantan juga melihat isu Royalti dan menaiktaraf Lapangan Sultan Ismail sepatutnya diberikan keutamaan dan hak yang sepatutnya. Namun seperti tahun-tahun sebelumnya ia hanya mimpi.
SAMM Kelantan berjanji, akan bersama-sama rakyat Kelantan mengembeleng tenaga untuk menuntut hak ini. Hak yang dinafikan oleh rejim zalim BN.
Hj Osama
 Penyelaras SAMM Kelantan

0

0

votes
Article Rating
Kongsikan artikel ini


Hukuman Sekadar Menjaga Air Muka Presiden, Buang Masa Saja Buat Rayuan

 Dua Adun Pas Selangor, Shaari Sungib dan Hasnul Baharuddin yang menandatangani akuan bersumpah menyokong Dr Wan Azizah Wan Ismail dalam kemelut pertukaran Menteri Besar Selangor, baru-baru ini akhirnya digantung keahlian mereka selama setahun berkuat-kuasa serta-merta.
Bagaimanapun, kedua-dua mereka diberi tempoh selama 15 hari untuk merayu kepada Majlis Syura Ulama jika tidak bersetuju atau merasakan hukuman itu terlalu berat.
Perkara ini diputuskan dalam mesyuarat Pas Pusat yang dipengerusikan oleh Presidennya, Haji Hadi Awang hari ini.
Dan sebagaimana yang dilaporkan media, Shaari dan Hasnul belum lagi memutuskan sama ada mahu membuat rayuan atau sebaliknya, tetapi mahu menunggu surat rasmi mengenai hukuman itu terlebih dahulu.
Hukuman penggantungan keahlian kepada kedua-dua Adun ini sebenarnya sudah dijangka oleh banyak pihak memandangkan isu mengenai mereka begitu hangat diperdebatkan dalam Muktamar Pas baru-baru ini.
Tidak saja perwakilan yang membahas dan memperkatakannya, malah Presiden Pas, Haji Hadi Awang sendiri secara terbuka dan keadaan marah menuduh mereka itu dibeli melalui broker serta menggelarnya sebagai barua.
Bagaimanapun segala dakwaan Haji Hadi itu tidak pernah dibuktikan sehingga ini dan Shaari sendiri, selain menafikannya, turut mencabar agar tuduhan itu disertakan bukti jika benar beliau telah dibeli untuk memberi sokongan kepada Dr Wan Azizah.
Seiring dengan itu, pelbagai pihak dalam Pas yang menyokong Haji Hadi juga turut menyerang kedua-dua Adun berkenaan dengan pelbagai hujah dan gelaran walaupun hakikatnya Shaari dan Hasnul bertindak atas semangat PR yang mana Pas masih lagi bersama dan merupakan sebahagian gabungan itu.
Dengan yang demikian, memanglah agak mustahil kedua-dua Adun itu akan dilepaskan begitu saja. Kalau dilepaskan begitu saja, tentulah memalu dan menjatuhkan air muka Presiden Pas yang telah membuat serangan terbuka itu. Hukuman gantung keahlian setahun ini tidak lebih untuk menutup malu dan menjaga air muka Haji Hadi saja.
Oleh kerana hanya untuk menutup malu dan menjaga air muka saja, itulah sebabnya hukuman gantung untuk tempoh yang lebih lama seperti sehingga pilihanraya umum akan datang atau pecat keahlian terus tidak diambil.
Kiranya benar dakwaan bahawa kedua-dua Adun berkenaan sudah dibeli untuk menyokong Dr Wan Azizah, sudah tentulah ia merupakan kesalahan yang serius dari segi perjuangan Islam dan sewajarnya hukuman pecat keahlian diambil.
Hukumah pecat keahlian bukan saja dianggap terlalu berat tetapi juga akan menyebabkan kerugian berterusan kepada Pas kerana menyebabkan kehilangan dua wakilnya dalam DUN Selangor.
Memandangkan hukuman gantung keahlian selama setahun ini hanyalah untuk menutup malu dan menjaga air muka Haji Hadi saja, tidak perlulah juga bagi Shaari dan Hasnul untuk mengemukakan sebarang rayuan kepada Majlis Syura bagi meringankan hukuman itu.
Bukan saja Majlis Syura dipercayai tidak akan melayan sebarang rayuan kerana kecondongannya yang jelas kepada kumpulan tertentu dalam parti itu, tidak mengemukakan rayuan juga membuktikan Shaari dan Hasnul tetap berpegang teguh kepada prinsip perjuangan yang dipegang sebelum ini.
Tindakan mereka memberi sokongan terbuka bukan saja menyebabkan Khalid Ibrahim segera berundur dan sedar dirinya sudah kehilangan majoriti, malah memastikan kerajaan negeri kekal dibawah PR walaupun yang terpilih akhirnya sebagai Menteri Besar ialah Azmin Ali dan bukannya Dr Wan Azizah.
Lagi pula, tempoh setahun bukannya lama. Tugas dan tanggungjawab sebagai wakil rakyat tidak terjejas apa-apa pun dalam tempoh penggantungan itu, cuma tidak boleh mewakili parti saja.
Bagaimanapun, jika dua Adun ini dianggap melanggar disiplin parti, elok juga Pas mengambil tindakan segera terhadap bekas Timbalan Presiden Pas, Nasharuddin Mat Isa yang sejak beberapa tahun kebelakangan ini begitu rapat dan kerap mengikuti rombongan Perdana Menteri, Najib Razak ke luar negara.
Selain menunjukkan keakrabannya dengan Najib dan UMNO secara terbuka yang seolah-olah mencabar Pas, Nasharuddin juga beberapa kali menyarankan agar Pas keluar daripada PR serta meninggalkan PKR dan DAP.
Begitu juga dengan beberapa pemimpin Pas yang bertanding secara bertindih dalam PRU 13 lalu yang mana perbuatan itu secara jelas bertentangan dengan semangat PR yang didokong oleh Pas sendiri.
Kalau Shaari dan Hasnul yang ingin mempertahankan PR segera diambil tindakan, apakah pula istimewanya mereka yang melanggar semangat kebersamaan dan berkali-kali meminta Pas keluar daripada PR? ( SH 12/10/2014)

0

0

votes
Article Rating
Kongsikan artikel ini


Untuk Menang PRU 14, KJ Perlu Dinobatkan Terus Sebagai PM Ganti Najib

 Dalam tulisannya, wartawan veteran A Kadir Jasin menulis, “Kalau ditakdirkan Mohd Najib terpaksa berundur sebelum pilihanraya umum akan datang, pasangan Muhyiddin Yassin dan Ahmad Zahid Hamidi adalah alternatif yang logik.
“Tetapi kalau Muhyiddin terus penat dan menderita sindrom timbalan perdana menteri, maka jawatan PM mungkin jatuh kepada Hishammuddin Hussein dan dalam situasi itu, Khairy Jamaluddin berpotensi menjadi TPM.”
Sambil mengakui Khairy Jamaluddin merupakan pemimpin pelapis paling menonjol dalam UMNO, A Kadir Jasin menambah lagi, “Dalam politik tidak ada yang mustahil. Yang tidak masuk akal pun boleh berlaku. Jadi, suka atau tidak kita terpaksa meletakkan Khairy di tempat yang penting dalam senario politik dan kepimpinan negara untuk dekad ini.”
Masalah utama yang dihadapi oleh UMNO dan BN sejak dua pilihanraya lalu ialah penolakan pengundi Melayu di kawasan bandar, separa bandar, golongan muda dan terpelajar. Pengundi bukan Melayu yang terdiri daripada Cina dan India pula kira-kira 80 peratus menolak terus calon-calon BN.
Jika dalam pilihanraya 2008, BN hilang majoriti dua pertiga dengan hanya memenangi 140 kerusi tetapi dalam pilihanraya 2013, kerusi BN bukan saja terus menyusut kepada 133 tetapi turut kehilangan undi popular dengan hanya meraih 48 peratus berbanding PR 52 peratus.
Secara mudahnya, ia adalah petanda jelas bahawa kepimpinan Najib Razak sudah tidak popular di kalangan pengundi. Dengan imej Najib terus merudum melalui pelbagai isu, kenyataannya yang meminta pengundi Cina yang menyokong PR agar tidak menuntut macam-macam daripada kerajaan, pastilah menggelapkan lagi harapan BN untuk mendapat sokongan mereka.
Setelah sebelum ini bercakap “I help you, you help me” kepada pengundi Cina, kenyataan terbaru Najib itu memburukkan lagi harapan BN dalam pilihanraya akan datang. Tanpa sokongan pengundi Cina dan India manakala pengundi Melayu pula makin ketara berpecahnya, kemenangan semakin tipis untuk diraih.
Alternatif terbaik ialah Najib perlu mengundurkan diri dengan segera demi masa depan UMNO dan BN.
Dalam konteks ini, hanya KJ yang mampu mengembalikan sokongan pengundi bandar, separa bandar, golongan muda dan terpelajar ke pangkuan BN. Ini kerana beliaulah pemimpin UMNO paling menonjol yang boleh diterima oleh golongan itu. Imejnya sebagai orang muda, terbuka, berpendidikan dan liberal adalah adunan yang cocok dan sesuai bagi mereka.
Untuk itu, KJ bukan saja harus diberi jawatan Timbalan Perdana Menteri tetapi seharusnya terus dilonjakkan ke singgahsana Seri Perdana. Bukankah Kadir Jasin menyatakan, “Dalam politik tidak ada yang mustahil. Yang tidak masuk akal pun boleh berlaku.” Nah, apalagi…
Dengan berzumba, boleh menari di pentas, ghairah dengan program FitMalaysia, sanggup ke gereja melancarkan buku dan banyak lagi pendekatannya yang bersifat moden, kontemporari dan terbuka, tidak syak lagi beliau adalah idola pengundi bandar, separa bandar, golongan muda dan terpelajar tadi.
Disebabkah sikap dan pendirian liberalnya juga, pengundi bukan Melayu pasti lebih senang dan selesa menerimanya. Dengan adanya KJ, pengundi bukan Melayu tidak memerlukan lagi DAP dan PKR dalam memenuhi kehendak mereka kerana UMNO, BN dan kerajaan di bawah pimpinannya sedia bertolak-ansur dengan pelbagai tuntutan mereka. Berduyun-duyunlah mereka kembali mengundi BN nanti.
Meskipun bersikap liberal, terbuka dan moden, KJ juga sebenarnya tiada masalah untuk mengekalkan sokongan luar bandar dan kampung-kampung terhadap UMNO dan BN kerana ia boleh diselesaikan dengan pemberian sedikit tunai atau sehelai dua kain batik dan pelikat menjelang hari membuang undi.
Lagi pula pengundi kampung dan luar bandar yang kurang pendidikan ini hanya mahu UMNO terus kekal berkuasa saja. Apa itu liberalisme, keterbukaan dan merit bukannya mereka faham sangat. Dapat seratus dua bersama kain batik dan pelikat, menjeritlah mereka “Hidup Melayu” siang dan malam.
Dengan demikian, melalui sokongan pengundi bandar, separa bandar, golongan muda, terpelajar, bukan Melayu yang terdiri daripada Cina dan India serta mengekalkan penguasaan sokongan tradisional di luar bandar, era kegemilangan UMNO dan BN pun berulang kembali.
Era akan datang adalah zaman liberal dan terbuka. Walaupun Najib juga liberal, tetapi KJ jauh lebih liberal lagi. Bergaya moden, penampilan ranggi, selalu berstoking warna pink, petah,bijak, terbuka dan mempunyai pemikiran liberal tahap tinggi adalah kelebihan yang tidak mampu ditandingi oleh mana-mana pemimpin, termasuk Najib sekali pun.
Lupakanlah Muhyiddin dan Zahid Hamidi untuk menggantikan Najib kerana kedua-duanya adalah pemimpin berjiwa Melayu yang hanya mampu menang di kawasan luar bandar, kampung pedalaman dan di kalangan pakcik dan makcik Felda saja. Muhyiddin dan Zahid hanyalah jaguh kampung.
Gandingan Muhyiddin dan Zahid tidak akan merubah kedudukan pengundi bandar, separa bandar, golongan muda dan terpelajar kepada UMNO dan BN. Golongan ini anti perkauman dan mana mungkin boleh menerima Muhyiddin dan Zahid yang berjiwa Melayu itu.
Pengundi bukan Melayu akan lebih menjauhi BN jika Muhyiddin dan Zahid memimpin negara ini kerana mereka mahukan pemimpin negara yang benar-benar liberal dan selalu menyebut istilah merit, liberal dan keterbukaan setiap kali memberi ucapan.
Hishammuddin pula, walaupun sama liberalnya dengan Najib tetapi ramai yang melihatnya sebagai lembik dan tidak tegas. Kadang-kadang cuba juga menunjuk jiwa Melayunya dengan menghunus keris, namun mudah pula mengalah apabila digertak.
Jika Hishammuddin yang menjadi Perdana Menteri dan Khairy sebagai timbalannya, ia tidak akan merubah banyak wajah dan potensi BN berbanding kiranya KJ menjadi Perdana Menteri dan Hihammuddin sebagai timbalannya.
Mukhriz Mahathir juga tiada kemampun untuk menarik sokongan pengundi bukan Melayu, pengundi bandar separa bandar, golongan muda dan terpelajar kerana imej ayahnya yang dikenali sebagai ultra Melayu. Pengundi Melayu mungkin menerimanya dengan baik tetapi pengundi bukan Melayu tetap ke kiri.
Untuk memacu kejayaan BN dalam PRU 14 nanti, hanyalah KJ pilihan terbaik bagi UMNO dan BN. Dalam tempoh yang bersisa sebelum pilihanraya akan datang, jika ingin terus berkuasa, UMNO haruslah mengusahakan sedaya mungkin agar Najib segera meletakkan jawatan dan digantikan dengan KJ menjadi Perdana Menteri.
Lupakankah Muhyiddin, Zahid Hamidi, Hishammuddin atau Mukhriz. Lupakanlah juga soal kekananan atau senioriti dalam parti kerana KJ sebenarnya adalah anugerah Tuhan untuk UMNO dan BN. (SH 13/10/2014).

0

0

votes
Article Rating
Kongsikan artikel ini


Ahmad Maslan Oh Ahmad Maslan..

 Kalau ada anugerah atau trofi yang patut diberikan kepada pemimpin UMNO yang paling gigih membela dan mempertahankan Najib Razak, pemenangnya tidak lain ialah Ahmad Maslan.
Beliau yang merupakan Ketua Penerangan UMNO dan Timbalan Menteri Kewangan, bila saja ada isu mengenai Najib, selalu saja tampil dengan idea dan hujahnya yang tersendiri dan lain daripada yang lain.
Berbanding Timbalan Perdana Menteri, menteri dan timbalan menteri yang lain, Ahmad Maslan seperti menumpukan sebahagian masa, tenaga dan buah fikirannya untuk menjadi pembela nombor satu kepada Perdana Menteri.
Walaupun banyak hujahnya sebelum ini dipertikaikan, dijadikan bahan ketawa, sindiran, dianggap pandir dan seumpamanya sehingga menjadi satu-satunya pemimpin yang pernah menunjukkan pointer CGPA yang diperolehinya untuk membuktikan dirinya “tidaklah bodoh sangat” tetapi beliau tetap dengan kegigihannya itu.
Barangkali baginya, yang penting asalkan Najib gembira dengan kerja-kerja yang dilakukannya, itu sudah memuaskan hatinya. Kalau isteri Najib, Rosmah Mansor turut dapat dibela dan gembira sama, tentunya ia merupakan bonus berganda lagi baginya.
Dalam isu Bajet 2015 yang baru dibentangkan Najib, Ahmad Maslan sekali lagi tampil dengan kegigihannya yang luar biasa itu. Jika semalam beliau membela Rosmah mengenai peruntukan yang diterima Permata dengan mengatakan isteri Perdana Menteri itu tidak mendapat manfaat walau sesen pun daripada peruntukan yang diberikan kerajaan, hari ini giliran Najib pula dibela dan dipertahankannya.
Mempertahankan kenaikan gaji Ahli Parlimen yang diumumkan Najib, beliau berkata, ia bukan saja dikira masih rendah, malah gaji Perdana Menteri sendiri hanya menyamai gaji Perdana Menteri Zambia saja.
Dengan gaji RM22 ribu yang diterima Najib, Ahmad Maslan juga berkata, jika di sektor swasta ia hanya menyamai gaji seorang pengurus besar saja manakala gaji Ahli Parlimen sebanyak RM6500 pula tidak berpatutan jika dikira dengan jumlah pengundi yang sekurang-kurangnya berjumlah 50 ribu di sesebuah kawasan Parlimen.
Tentang pemotongan subsidi minyak sebanyak 20 sen pula, beliau berkata, melalui tindakan itu kerajaan dapat membina 40 buah universiti dan 2000 dewan orangramai di seluruh negara dan oleh itu adalah bodoh meneruskan pemberian subsidi itu.
Mengenai kenaikan BR1M, beliau mengatakan pemberian itu bukan untuk menjadikan rakyat bermewah dan sebab itu, katanya, ia dilakukan sebanyak tiga kali setahun.
Kalau diberi sekaligus, sudah tentu ramai yang memberi telefon baru, katanya sambil menunjukkan telefon i Phone 6 baru miliknya yang didakwanya dibelikan oleh anaknya di London.
Jika dilihat semua hujah Ahmad Maslan ini, ia bukan saja boleh dipertikaikan, malah mengundang senyuman sinis dan ketawa orangramai.
Dalam memperkatakan gaji Perdana Menteri yang didakwa menyamai Zambia itu, kenapa beliau tidak menyebut mengenai pelbagai kemudahan dan elaun lain yang dinikmati oleh Najib, termasuk penggunaan jet untuk Rosmah juga? Itu belum dikira lagi peluang mengumpul kekayaan melalui cara lain sehingga menjadikan, bukan saja keluarga mana-mana Perdana Menteri, malah tiada juga keluarga bekas menteri yang sederhana hidupnya. Semuanya super mewah.
Begitu juga dengan gaji Ahli Parlimen, beliau hanya menyebut tentang gaji asas tetapi tidak mengambil kira jawatan dan gaji lain yang diterima, sama ada dalam kerajaan sebagai menteri, timbalan menteri atau mahupun pengerusi mana-mana GLC.
Dengan menyebut jumlah pengundi yang diwakili oleh seseorang Ahli Parlimen, Ahmad Maslan juga menyembunyikan hakikat bahawa mereka juga sebenarnya diberikan peruntukan tahunan untuk menyelesaikan pelbagai masalah rakyat dan bukannya bergantung kepada gaji RM6500 itu saja.
Mengenai pembinaan 40 universiti dan 2000 dewan orangramai pula, tidakkah ini menunjukkan kerajaan pimpinan Najib terlalu “bodoh”, lemah dan hilang upaya, sehingga hanya dengan memotong subsidi minyak saja, barulah ada wang untuk membina segala kemudahan itu?
Secara tidak langsung jawapan Ahmad Maslan mengenai pemotongan subsidi yang sudah banyak dilakukan sebelum ini memudahkan lagi rakyat menolak kerajaan pimpinan Najib ini.
Begitu juga jawapannya mengenai BR1M, walau kaedah itu terus dikecam oleh banyak pihak, termasuk oleh bekas Perdana Menteri, Mahathir Mohamad tetapi Ahmad Maslan terus tampil dengan hujah yang lain pula untuk mempertahankan dasar yang dianggap populis dan menjadikan kebergantungan berterusan rakyat dengan kerajaan.
Itulah Ahmad Maslan dan dari semasa ke semasa, beliau akan terus tampil dengan hujah dan gaya pemikirannya yang tersendiri. Di sebalik rakyat tertekan dengan kenaikan harga barang, beban kos dan kemarahan yang semakin membara terhadap Najib dan kerajaan, hujah-hujah beliau boleh pula dijadikan penghibur dan bahan ketawa.
Mungkin sudah sampai masanya Najib memikirkan kenaikan pangkat atas peranannya itu. ( SH 14/10/2014)

0

0

votes
Article Rating
Kongsikan artikel ini


Sah!! Tamrin Ucap Selamat Tinggal Pada Pas

Bekas Ahli Parlimen Batu Berendam, Melaka, Tamrin Tun Ghafar akhirnya sah keluar daripada parti Pas yang disertainya sejak 2012 lalu, berkuatkuasa hari ini, 15 Oktober 2014.
Pada awal pagi tadi, saya dihubungi oleh Tamrin yang mengajak saya bersarapan dengannya di Restoran Haslam, berhampiran Hospital Tawakal, Kuala Lumpur. Pada mulanya, saya menyangka beliau hanya ingin berbual-bual kosong atau mungkin menjelaskan mengenai apa yang saya tulis sebelum ini tentang khabar angin yang tersebar luas mengenai dirinya akan meninggalkan Pas yang kemudian menjadi perbualan ramai.
Rupa-rupanya beliau meminta saya menjadi saksi berhubung keputusannya mahu meninggalkan Pas.  Katanya, beliau sudah berfikir panjang dan muktamad dengan keputusan ini.
Selepas selesai bersarapan, beliau lantas mengeluarkan surat yang sudah disiapkannya berhubung tindakan keluar Pas itu dan terus menandatanganinya di hadapan saya dan seorang lagi rakannya, Zamrin Bidin.
Surat itu ditandatangani pada
jam 9.10
 pagi dan kira-kira
pukul 10
 kemudiannya terus dihantar ke pejabat Setiausaha Agung Pas, Mustaffa Ali melalui serahan tangan di ibu pejabat parti itu di Jalan Raja Laut, Kuala Lumpur.
Dalam surat dua perenggan bertarikh 15 Oktober 2014  dengan tajuk “Menarik Diri Sebagai Ahli Pas” itu, Tamrin hanya menulis ringkas mengenai keputusannya itu dengan ayat, “Dengan hormatnya dimaklumkan bahawa mulai tarikh surat ini saya menarik diri daripada menganggotai parti Pas.
“Adalah diharapkan pihak Ybhg Datuk dapat mengemas-kinikan rekod keahlian saya berikutan keputusan ini. Sekian, terima kasih”.
Tiada sebarang alasan diberikan berhubung tindakannya meninggalkan Pas itu.
Dengan surat tersebut, maka sahlah sudah desas-desus yang bertiup kencang sebelum ini mengatakan Tamrin yang merupakan anak bekas Timbalan Perdana Menteri, Tun Ghafar Baba akan meninggalkan Pas yang disertainya menjelang PRU 13 lalu.
Blog ini dalam postingnya pada pada 7 Oktober 2014 telah menyiarkan mengenai desas-desus itu dengan tajuk “Tamrin Ghafar Keluar Pas?” yang dipercayai kerana tidak puas hati dengan tindak-tanduk pemimpin tertentu dalam Pas yang menambahkan lagi kekusutan dalam PR, terutama berkaitan isu pertukaran Menteri Besar Selangor, baru-baru ini.
Meskipun bertindak meninggalkan Pas, tetapi difahamkan Tamrin tidak akan menyertai PKR mahu pun DAP bagi meneruskan perjuangannya. Beliau juga tidak mungkin kembali semula menyertai UMNO.
Adalah difahamkan, beliau masih meyakini perjuangan PR terutamanya dalam menghadapi pilihanraya umum akan datang dan untuk menjadikan gabungan itu sebagai alternatif kepada BN. Tamrin dikatakan hanya meninggalkan Pas tetapi masih bersama dengan perjuangan PR.
Sehubungan itu, Tamrin dikatakan akan bergerak melalui sebuah NGO yang bakal dilancarkan secara rasmi tidak lama lagi bagi membantu perjuangan PR mengambil alih kepimpinan negara daripada BN.
Selepas dilancarkan nanti, NGO tersebut akan bergerak aktif mendepani pelbagai isu yang berlaku dalam masyarakat, terutama yang berkaitan isu perkauman dan perpaduan. (SH 15/10/2014).

0

0

votes
Article Rating
Kongsikan artikel ini


Adakah KJ Masih Pengagum Anwar Ibrahim?

Semalam, 16 Oktober, Khairy Jamaluddin bertemu dengan sekumpulan pengundi muda dalam sebuah forum bertajuk “Evolusi Politik Anak Muda Malaysia : Dulu, Kini dan Akan Datang di Kelana Jaya, Selangor.
Sebagai Ketua Pemuda UMNO, Pengerusi BN dan Menteri Belia dan Sukan, tiada yang istimewa dan luar biasanya program itu kerana ia masih dalam ruang lingkup tugas dan jawatan yang disandangnya sekarang ini.
Tetapi yang membezakannya ialah penampilannya kali ini. KJ dalam forum ini tampil santai dan bercakap secara langsung tanpa menggunakan rostrum yang menjadi amalan biasa mana-mana pemimpin sebelum ini. Beliau kali ini hanya berdiri di atas pentas dengan memegang mikrofon saja.
Jika kita masih ingat, penampilan seumpama itu pernah dipopularkan oleh Anwar Ibrahim semasa kempen PRU 13 yang lalu. Dalam banyak kempennya dan untuk membezakan beliau dengan cara kempen pemimpin UMNO dan BN, penampilan berucap tanpa rostrum itu mendapat pujian ramai, selain menjadikan audiens juga rasa lebih selesa.
Sejak Anwar mempopularkan gaya itu, ramai lagi pemimpin PR yang kerap berbuat demikian, termasuk Lim Kit Siang dan Nurul Izzah Anwar. Tetapi tidak pernah ada pemimpin UMNO dan kerajaan cuba meniru cara Anwar itu, melainkan KJ.
Anwar pula dipercayai mencedok idea itu daripada Barack Obama yang melakukannya ketika kempen merebut jawatan Presiden Amerika, beberapa tahun lalu.
Kenapa kini KJ meniru stail Anwar itu? Di ketika tidak ada pemimpin UMNO yang terpikat dan teruja dengan gaya Anwar itu, kenapa tiba-tiba KJ mahu menirunya pula?
Sejak hadir dalam politik UMNO dan menjadi menantu Abdullah Badawi, hubungan jiwa dan kekaguman KJ terhadap Anwar sering menjadi bualan dan bagai tidak dapat dipisahkan.
Episod beliau sanggup ke rumah Anwar menghantar passport sebaik Ketua Pembangkang itu dibebaskan daripada penjara dulu masih lagi diperkatakan ramai.
Apakah dengan meniru gaya dan stail Anwar ini, ada sesuatu yang ingin diberitahu KJ kepada anak-anak muda yang menghadiri forumnya itu?
Adakah beliau masih pengagum Anwar seperti sangkaan banyak pihak itu?
Berada di dalam kabinet Najib dan menjadi menantu Abdullah Badawi, kenapa gaya dan stail kedua-dua pemimpin itu tidak memikat hatinya? Mengapa Anwar juga menjadi pilihan? ( SH 16/10/2014)

0

0

votes
Article Rating
Kongsikan artikel ini


Hasan Malek Semakin Tidak Relevan Sebagai Menteri

Selepas dikritik kerana komennya yang tidak matang mengenai harga ayam, bersyukur dan bukan mengadakan bantahan bila minyak naik serta kemudian tentang cendol pula, Hasan Malek terus dikritik kerana kempen bawa bekal ke sekolah yang dianjurkan kementeriannya di sebuah sekolah di Negeri Sembilan, baru-baru ini.
Kempen bawa bekal ke sekolah itu bukan saja dianggap idea lapuk, tidak relevan dan kitar semula, ramai juga berkata, “takkan tahap ini saja idea menteri” untuk menangani kos sara hidup dan kenaikan harga barang yang sedang ditanggung rakyat.
Hakikatnya, membawa bekal ke sekolah bukanlah perkara asing bagi murid luar bandar sejak dulu lagi. Sekarang pun ramai lagi yang melakukannya. Tetapi oleh kerana semakin ramai ibu-ibu yang turut bekerja untuk menampung pendapatan keluarga, maka semakin ramai yang tidak berkesempatan menyediakan bekalan makanan untuk anak-anak mereka.
Di bandar pula, oleh kerana majoriti ibu-bapa bekerja dan kadang-kadang pula tidak tentu masa, budaya membawa bekal ini amat jarang sekali diamalkan. Bukan kerana tidak mahu tetapi tiada kesempatan dan luang masa untuk melakukannya.
Lagi pula, kaitan membawa bekal dalam suasana kehidupan sekarang dengan peningkatan kos sara hidup, amat jauh sekali dan memperlihatkan idea paling lekeh daripada seorang menteri. Jika sekadar untuk bekal ke sekolah, memberi dua atau tiga ringgit wang belanja adalah lebih menjimatkan berbanding kos penyediaan memasak sendiri.
Sebagai menteri yang bertanggungjawab mengenai harga barangan keperluan, idea kempen membawa bekal ini tidak lain menunjukkan tandusnya idea Menteri Perdagangan Dalam Negeri, Koperasi dan Kepenggunaan tersebut. Kalau pun tidak mahu turun ke pasar-pasar meninjau harga barangan, temuilah pembekal untuk memastikan mereka tidak menaikkan harga barangan, bukannya dengan meminta budak-budak sekolah membawa bekal.
Sejak kerajaan menaikkan harga minyak, bukan saja harga barang di pasar meningkat, bahkan banyak barangan lain seperti gas memasak, minuman dalam tin dan pelbagai jenis yang lain turut meningkat.
Takkan nak minta rakyat bersyukur dan memuji pemimpin bila kenaikan demi kenaikan ini berlaku?
Lebih malang lagi apabila ada pengusaha cendol di Kuala Selangor menurunkan harga jualannya sebanyak 20 sen, Hasan Malek turut teruja dengan sikap peniaga itu dan meminta peniaga yang lain mencontohi sikap itu.
Apakah cukup tugas menteri sekadar meminta saja? Kalau kerajaan boleh menaikan harga minyak kerana kekurangan wang dalam perbendaharaan, apakah pula logiknya meminta peniaga menurunkan harga barangan bila minyak naik?
Yang lain pula berkata, Hasan Malek ini sebenarnya tidak faham bahasa sindiran daripada peniaga cendol? Ramai yang berkata, peniaga cendol berbuat demikian kerana ingin menyindir kerajaan, sebab itu harga cendol yang diturunkan pun 20 sen juga, bukannya 10 sen atau 30 sen.
Tetapi menteri tak faham. Walaupun kena sindir tetapi dibalas dengan pujian pula.
Setelah komennya mengenai harga ayam, kemudian meminta rakyat bersyukur bila minyak naik, diikuti dengan pujian terhadap peniaga cendol yang jelas menyindir kerajaan dan terbaru mengadakan kempen bawa bekal untuk murid-murid sekolah, Hasan Malek didapati semakin jauh daripada kelayakan dan kemampuan yang sewajarnya untuk terus berada dalam kabinet kerajaan.
Sementara Najib gah dengan idea-idea transformasi, Hasan Malek masih terbelenggu dengan pemikiran kuno dan basi. Kedudukannya dalam kerajaan lebih menjadi beban dan bahan ketawa rakyat semata-mata. (SH 16/10/2014)

0

0

votes
Article Rating
Kongsikan artikel ini


Kalau Anwar Yang Berusia Masih Bertenaga, Kenapa Anak Muda Lensa Letih Tak Bermaya?

Sebuah NGO anak muda pro PR yang dikenali Lensa tiba-tiba bersuara mahukan Anwar Ibrahim bersara daripada politik negara. Kononnya mereka sudah letih dan tidak akan bersolidariti di jalanraya lagi.
Dalam erti kata, kalau Mahkamah Persekutuan mendapatinya kekal bersalah, berehat sajalah di penjara dan kemudian bersara. Kalau dibebaskan pula, lebih baiklah berehat saja atau berhijrah dan nikmati kehidupan berkeluarga yang lebih baik.
Sebelum ini, NGO yang sama juga meminta Pas keluar daripada PR kerana kononnya juga parti itu menjadi punca segala masalah dan kekalutan dalam gabungan itu, terutama berkaitan isu Menteri Besar Selangor.
Kalau Pas mahu diketepikan dan Anwar pula diminta bersara, berehat dan berhijrah, apakah Lensa berniat mahu mengambil alih teraju PR untuk berlawan dengan UMNO dan BN selepas ini?
Apakah Lensa yang baru ditubuhkan ini mampu melonjakkan sokongan perubahan undi popular sebanyak 52 peratus dan kemenangan 89 kerusi dalam pilihanraya lalu kepada angka yang lebih baik lagi?
Atau apakah Lensa ini sebuah NGO tajaan UMNO dan BN? Melaung dan menjerit atas nama PR tapi dalam hati percaya hanya UMNO dan BN saja yang mampu mentadbir negara ini?
Ramai yang keliru dengan langkah dan pencak Lensa ini? Mereka sendiri wujud atas nama perjuangan yang diasaskan oleh Anwar tetapi dalam masa yang sama mahukan Ketua Pembangkang itu berundur dan bersara?
Lebih tidak enak, seruan bersara itu dilontarkan ketika Anwar sedang menghadapi detik genting dan penentuan keputusan Mahkamah Persekutuan pada 28 dan
29 Oktober
 depan. Jika sudah menjual nama sebagai NGO pro PR, kenapa bertindak seakan-akan duri dalam daging, telunjuk lurus kelingking berkait dan musuh dalam selimut?
Kalau merasakan tidak sesuai dengan perjuangan PR yang diasaskan oleh Anwar bersama PKR, Pas dan DAP, kenapa tidak menjadi NGO yang bebas atau bergerak seperti Isma atau Perkasa saja? Atau buatlah seperti  NGO beruniform dan bercermin mata hitam yang kerjanya membuat hanya membuat laporan polis saja?
Berbanding dengan beberapa NGO, gerakan, kelompok dan pemimpin anak muda lain yang lahir sejak gerakan reformasi pada 1998, Lensa  dikira masih bayi dan baru belajar bertatih saja dalam politik negara ini.
Barangkali belum secawan keringat mereka yang tumpah dan belum setitik juga darah yang terpercik berbanding Anwar yang pernah dipenjara, difitnah, dizalimi dan dipukul setengah mati.
Sementara yang lain masih aktif, bertenaga dan berselera, mengapakah Lensa seakan sudah patah kandar dan mengaku letih hanya setelah dua tiga langkah perjalanan?
Anwar yang keluar masuk penjara, difitnah siang malam, menghabiskan banyak masa di mahkamah, menguruskan masalah parti, memastikan PR sentiasa kukuh dan diselang-seli masalah anak-anak serta keluarga tetapi tidak pernah mengadu letih walaupun semakin berusia, tidak malukah anak muda Lensa ini
siang-siang
 lagi sudah mengaku tidak bertenaga?
Bagaimana agaknya jika mereka ini dewasa ketika hangatnya era reformasi dulu?
Reformasi dan PR tidak mungkin wujud tanpa Anwar dan tanpa isu yang melibatkan dirinya. Dengan kecekalan Anwar meneruskan perjuanganlah, maka terhasil apa yang ada sekarang.
Jika Anwar letih, lebih baik beliau akur saja dengan Mahathir pada 1998 dulu dan boleh memilih kehidupan yang lebih baik untuk diri dan keluarganya. Tetapi kerana itu bukan prioriti dalam hidupnya, kehidupan getir, berliku dan penuh azab yang dilaluinya.
Rakyat negara ini seharusnya berterima kasih dengan Anwar. Tanpa beliau, bukan saja PR tidak ada, pembangkang yang kuat tidak wujud, perubahan di beberapa kerajaan negeri tidak berlaku, malah Lensa sendiri entah di longkang mana beradanya. Dengan pembangkang yang kuatlah, baik BN atau PR berlumba-lumba memberi yang terbaik kepada rakyat.
Memang apabila sampai masanya, bukan saja Anwar malah semua pemimpin akan bersara dan mengundurkan diri. Sama ada Anwar dipenjara atau dibebaskan pada 28 dan
29 Oktober
 ini, yang penting nama Anwar, isu Anwar dan perjuangan yang diasaskannya tetap diperlukan sekurang-kurangnya untuk menghadapi PRU 14 akan datang.
Meminta Anwar bersara, berehat dan berhijrah di saat genting ini tidak menyumbang ke arah sistem dua parti yang kuat dan jauh sekali untuk merangsang lagi kesedaran rakyat bagi mengakhiri tempoh kuasa UMNO dan BN, sebaliknya hanya mengundang rasa gembira Najib saja.
Atau barangkali memang itu yang dimahukan Lensa. ( SH 18/10/2014)

0

0

votes
Article Rating
Kongsikan artikel ini


Pas Bakal Pecat Pemimpin PasMa?

Beberapa Pas Negeri sudah pun mengeluarkan arahan kepada ahlinya agar tidak menyertai serta menjauhi PasMa, sebuah NGO yang diketuai oleh bekas Exco Kedah, Pahrolrazi Zawawi.
Antaranya ialah Pas Pahang, Terengganu, Perak, Johor dan beberapa negeri lagi juga dijangka akan mengeluarkan arahan yang sama tidak lama lagi.
Walaupun PasMa sudah menyatakan bahawa peranannya ialah bertujuan untuk memastikan Pas kekal bersama PR di sebalik merebaknya kebimbangan mengenai penubuhan kerajaan perpaduan antara Pas dengan UMNO, NGO itu seolah-olah begitu ditakuti oleh Pas.
Larangan dan kebimbangan terhadap PasMa ini dipercayai selaras dengan ucapan Haji Hadi dalam Muktamar Agung Pas di Batu Pahat, baru-baru ini yang bertegas melarang kewujudan “parti dalam parti” serta mahu semua ahlinya bersatu hati dalam perjuangan Islam bersama Pas.
Susulan itu, Majlis Syura Ulama Pas melaluinya Setiausahanya, Nik Zawai Salleh telah mengeluarkan arahan agar tiada ahli Pas menyertai PasMa.
Namun demikian, PasMa nampaknya terus bergerak aktif dan tidak memperdulikan arahan itu. PasMa juga tidak melatah, malah menyatakan Majlis Syura Ulama tiada hak mengeluarkan larangan itu. Selain itu, PasMa juga tidak terusik dengan adanya cabaran agar NGO itu berubah menjadi sebuah parti politik untuk melihat sejauh mana ianya boleh bertahan.
PasMa bukan saja terus melebarkan sayapnya ke negeri-negeri, malah laman Facebook peringkat negeri juga giat diaktifkan untuk menyebarluaskan lagi peranan dan aktiviti mereka.
Dalam masa yang sama, ada yang berpendapat bahawa tindakan Pas melarang ahlinya menyertai PasMa menunjukkan parti itu semakin tertutup dan tidak sedia menerima teguran daripada pihak yang berbeza pandangan dengannya.
Sebagaimana keputusan Muktamar 2008 yang memutuskan parti itu bekerjasama dengan PKR dan DAP melalui PR, PasMa hanyalah bertujuan mengukuhkan lagi ikatan itu bagi menyaingi BN dan mewujudkan sistem dua parti yang lebih berkesan demi kepentingan rakyat.
Tetapi melihat kepada kes dua Adun Selangor, Shaari Sungib dan Hasnul Baharuddin yang digantung keahliannya beberapa hari lalu, ramai yang bimbang mengenai nasib pimpinan PasMa ini. Mempertahan dan mendekatkan lagi Pas dalam PR seolah-olah sudah menjadi kesalahan bagi parti itu kebelakangan ini manakala tindakan menjauhkan lagi Pas daripada PR pula sesuatu yang dibenarkan.
Ada yang mengatakan, setelah adanya larangan agar ahli Pas menjauhi dan tidak menyertai NGO itu, tindakan yang lebih keras sedang menunggu pimpinannya tidak lama lagi.  Ramai yang menjangkakan pimpinan PasMa akan menerima hukuman sama ada digantung keahlian atau dipecat terus daripada Pas selepas ini.
Tambahan pula, PasMa juga terus aktif dan agresif dengan pelbagai kegiatannya di merata-rata tempat, walaupun setelah satu demi satu negeri mengeluarkan larangan kepada ahli-ahlinya daripada mendekati NGO itu.
Realitinya, Pas sebenarnya memang menyedari bahawa tindakan mereka menjauhkan diri dan berbalah dengan rakan-rakan gabungan dalam PR tetapi dalam masa yang sama masih kekal dalam gabungan itu  membawa lebih kerugian daripada keuntungan kerana boleh menyebabkan parti itu terus kehilangan sokongan daripada pengundi bukan Melayu.
Bertindak keras terhadap PasMa pula mungkin akan menyebabkan golongan profesional tidak berminat lagi terhadap Pas. Akhirnya, Pas menjadi semakin mengecil sokongannya, terutama di kawasan bandar dan separa bandar.
Bebanding menjadikan Pas makin mengecil dan dijauhi, bukankah lebih baik jika PasMa lebih didekati daripada dimusuhi? (SH 17/10/2014)

0

0

votes
Article Rating
Kongsikan artikel ini


Layakkah Lensa Menyindir Anwar dan PR?

Setelah dikecam banyak pihak ekoran tulisan sepucuk suratnya yang meminta Ketua Pembangkang, Anwar Ibrahim agar bersara dan berhenti memperalatkan rakyat, NGO Lensa Anak Muda Malaysia atau Lensa akhirnya membuat U turn dengan mengatakan ianya hanyalah sarkastik atau sindiran semata-mata.
Menurut koordinatornya, Ekhsan Bukharee, kenyataan itu untuk menyedarkan PR mengenai persepsi golongan muda di luar PR serta mengajak anak muda berfikir semula mengenai Anwar dan sistem kehakiman negara.
Tidak dipastikan sama ada idea bahawa surat itu hanya sarkastik semata-mata memang tujuannya yang asal atau idea yang datang kemudian setelah menerima pelbagai kecaman dan serangan.
Tetapi jika dilihat bagaimana surat itu ditulis serta berdasarkan ayat dan bahasa yang digunakan, ia tiada mirip langsung suatu bentuk sindiran kepada Anwar dan PR. Sama ada Anwar atau sesiapa pun yang membaca surat itu pastinya juga tidak rasa tersindir dengan surat tersebut.
Apakah jika ramai yang memuji kandungan itu, Lensa tetap mengatakan ia sindiran juga?
Adakah hanya setelah dikecam dan dianggap tidak sewajarnya Lensa menulis surat itu, barulah ia dikata sindiran?
Lagi pula, siapa Lensa dalam PR untuk membuat sindiran itu? Sudah berapa banyak pengalaman mereka dalam politik? Sudah berapa timba peluh dan darah mereka keluar dalam perjuangan politik negara ini?
Untuk memberi sindiran juga, sudah berapa banyak garam yang mereka telah makan selama ini?
Mahu atau tidak mahu, hakikatnya Lensa hanyalah NGO yang agak baru dalam percaturan politik negara ini, manakala dalam PR pula namanya hanyalah dikenali setelah menghantar memorandum kepada Pas baru-baru ini saja. Sebelum ini tiada sesiapa yang kenal Lensa ini.
Sesuaikah dengan kedudukan itu mereka membuat sindiran kepada Anwar dan PR?
Kalau pun Lensa ini suka membuat sindiran, apakah demontrasi dan memorandum yang dihantar kepada Pas yang meminta parti itu keluar daripada PR sebelum ini merupakan sindiran juga?
Dalam masa yang sama, kalau betul juga surat yang meminta Anwar bersara itu hanya suatu sindiran dan nyata ditolak oleh mereka yang merasakan Ketua Pembangkang itu masih diperlukan dalam politik negara ini, apakah pula perancangan dan gerakan Lensa dalam memastikan kesedaran anak muda sentiasa bangkit dalam permasalahan politik dan kepincangan sistem kehakiman dalam negara selepas ini?
Dalam menghadapi detik genting 28 dan
29 Oktober
 ini di mana Anwar mungkin dipenjarakan sekali lagi, berapa ramai pula anak-anak muda yang mampu dikumpulkan oleh Lensa jika benar NGO itu masih bersama Anwar dan PR serta untuk memberi kesedaran mengenai sistem kehakiman?
Memang mudah bagi Lensa bertindak apa saja seperti menulis surat terbuka, membuat U turn, mengatakan apa yang dilakukan hanyalah sindiran atau sebagainya tetapi sampai kepada suatu peringkat, semuanya mestilah dibuktikan.
Tetapi kalau baru dua tiga langkah mengenal politik dan baru dikenali sebagai NGO yang mesra PR, Lensa juga sudah kenal dan tahu membuat U turn dan sindiran, ia bukanlah permulaan yang baik bagi masa depannya.
Imej gerakan dan perjuangan anak muda di seluruh dunia bukan begitu sifat dan tabiatnya. Tiada anak muda yang berjaya melalui permulaan dengan membuat sindiran dan U turn, kecuali sekadar menjadi tempelan dan untuk mengambil kesempatan. (SH 19/10/2014)

0

0

votes
Article Rating
Kongsikan artikel ini


Nasib Anwar Dan Kesannya Kepada Rakyat

Hanya lebih kurang seminggu saja lagi, nasib politik Ketua Pembangkang, Anwar Ibrahim akan diketahui. Persoalan yang bermain dalam fikiran ramai orang ialah sama ada beliau akan dibebaskan atau dipenjarakan sekali lagi.
Jika dibebaskan, Anwar akan meneruskan perjuangannya bagi menghadapi PRU 14 di sebalik kedudukan Najib Razak yang semakin goyang, kian ditolak dan tidak lagi mendapat sokongan daripada Mahathir Mohamad sebagaimana PRU 13 dahulu, manakala kalau didapati bersalah, maka berakhirnya karier dan masa depan politiknya.
Dengan dipenjara, hanya jiwa merdeka dan semangat perjuangannya saja lagi yang akan menjadi tangkal bekalan bagi PKR dan juga PR menghadapi pilihanraya akan datang nanti.
Sementara menunggu detik 28 dan
29 Oktober
 di mana Mahkamah Persekutuan akan bersidang untuk menentukan sama ada rayuannya diterima atau ditolak, Anwar juga dilaporkan sudah pun mempunyai jadual yang padat untuk menemui para penyokongnya di seluruh negara. Malam terakhir sebelum ke mahkamah, programnya dijangka berlangsung di perkarangan Dewan Tuanku Canselor, Universiti Malaya iaitu
pada malam 27 Oktober
 ini.
Di sisi yang lain pula, beberapa Ahli Parlimen PR yang diketuai oleh Rafizi Ramli sedang berada di Australia untuk menemui pelbagai pihak bagi mendapatkan sokongan serta menjelaskan mengenai perjalanan kes yang melibatkan Anwar itu.
Rafizi juga, dalam masa yang sama telah mengarahkan semua cabang PKR di seluruh negara agar menghantar seramai mungkin ahli ke perhimpunan di sekitar Istana Kehakiman, Putrajaya pada tarikh 28 dan
29 Oktober
 bagi menunjukkan solidariti dan sokongan kepada Anwar.
Walaupun diakui bahawa semangat dan gelombang anak-anak muda dalam mempertahan dan membela Anwar agak jauh berbeza berbanding tahun 1998 atau ketika Anwar dibebaskan oleh Mahkamah Tinggi atas dakwaan meliwat Saiful Bukhari pada 2012 dahulu, Anwar dan PKR tetap tidak berdiam diri atau mengalah begitu saja.
Anwar bukan saja mahu membuktikan beliau tidak bersalah di hadapan lima hakim Mahkamah Persekutuan tetapi juga untuk meneruskan perjuangannya membawa reformasi dan menegakkan keadilan bagi rakyat negara ini. PRU 14 adalah kesempatan terakhir baginya yang kini sudah berusia 67 tahun.
Dengan keadaan negara yang makin berkecamuk di mana pelbagai isu gagal ditangani, sikap Najib yang lebih suka berdiam diri, kos kehidupan rakyat kian tinggi, hutang negara kian meningkat dan pelbagai caca-marba lainnya, tidak dinafikan bahawa mendekamnya Anwar di penjara mungkin menjadikan negara terus diurus tanpa segan-silu dan malu-malu lagi.
Jika dalam keadaan pembangkang kuat pun Najib banyak berbuat perkara sesuka hati seolah-olah negara ini sebuah syarikat sendirian berhad miliknya saja, pengurusan dan pentadbiran negara pasti lebih menyakitkan hati jika Anwar di dalam penjara dan kekuatan pembangkang mulai lemah.
Ini kerana tanpa Anwar, kekuatan pembangkang pasti mulai rapuh. Meskipun PR akan terus wujud tetapi kekuatannya tidak seperti dulu lagi. PR akan kehilangan pemimpin yang berwibawa untuk menyatupadukan ketiga-tiga parti dalam gabungan itu. Paling mungkin ialah Pas yang mulai jauh hati dengan Anwar sejak Langkah Kajang, akan terus menjauhkan diri serta tidak mustahil berpisah atau dipisahkan daripada PR.
Hubungan Pas dengan PR akan terus bertambah buruk jika dalam pemilihan tahun depan itu parti itu terus dikuasai oleh kumpulan ulama dan kelompok taliban.
Ketiadaan Anwar, kekuatan pembangkang yang mulai tumpul dan hubungan Pas yang semakin menjauh dengan PR adalah berita paling gembira buat Najib dalam menghadapi pilihanraya yang seterusnya.
Beliau bukan saja mempunyai lebih keyakinan untuk mendapat sokongan dan memenangi PRU 14 nanti, bahkan juga sudah mulai boleh mencatur untuk menyusun pengganti bagi mengambil alih tempatnya. Bukan rahsia lagi bahawa Timbalan Perdana Menteri, Muhyiddin Yassin yang sudah berusia 68 tahun ketika ini dikatakan tidak bertanding lagi dalam pilihanraya umum nanti dan akan bersara selepas itu.
Dengan kedudukan itu, Najib akan melantik sepupunya, Hishammuddin Hussein sebagai Timbalan Perdana Menteri dan seterusnya pewaris kepada kedudukannya.
Kiranya ini berlaku, sekali lagi negara yang diurus secara paling buruk oleh golongan bangsawan yang tidak memahami susah payah dan derita sebenar rakyat, sekali lagi akan terjerumus ke lembah paling menyakitkan bagi rakyat kebanyakan.
Sejujurnya kita tidak pasti apa nasib Anwar kali ini, tetapi setidak-tidaknya kita mengharapkan beliau dibebaskan dan dapat memimpin PR mencapai keputusan yang lebih baik dalam pilihanraya nanti. Jika PR menang, itulah masanya untuk beliau membuktikan reformasi untuk rakyat yang sering dilaung dan diperjuangkannya selama ini.
Jika BN terus menang juga dalam PRU nanti, walaupun dengan adanya kelibat Anwar, kita juga mengharapkan BN hanya mendapat kemenangan tipis saja. Kemenangan yang tipis bermakna penolakan yang makin ketara terhadap Najib dalam dua pilihanraya iaitu PRU 13 dan PRU 14.
Dengan yang demikian, diharapkan juga akan berlaku perubahan kepimpinan dalam UMNO dan kerajaan di mana mereka yang benar-benar berjiwa rakyat dan berasal daripada rakyat bawahan akan menjadi penggantinya.
Selain ada yang berusaha dengan pelbagai cara memastikan Anwar dibebaskan pada 28 dan
29 Oktober
, kita sebagai rakyat biasa sekurang-kurangnya dapat menitipkan doa bagi pembebasannya.
Terhumbannya Anwar ke penjara bermakna zaman lebih gelap bagi rakyat tetapi pembebasannya, setidak-tidaknya masih ada ruang untuk keluar daripada kegelapan itu. ( SH 21/10/2014)

0

0

votes
Article Rating
Kongsikan artikel ini


Azmin Juga Diminta Terjah Pusat Judi Dan Maksiat Di Selangor

Sudah kira-kira sebulan Azmin Ali menjadi Menteri Besar Selangor menggantikan Khalid Ibrahim.  Antara janjinya sebaik mengangkat sumpah, Azmin mahu menjadi pemimpin negeri yang lebih kerap turun padang bertemu rakyat daripada berada di pejabatnya yang berhawa dingin.
Beliau juga mahu dilihat lebih kerap berpakaian biasa daripada bertali leher dan memakai kot.
Untuk mencapai matlamat itu, pendekatan terjah atau turun padang secara tiba-tiba menjadi simbolik baru kepimpinannya. Tidak lama selepas memegang jawatan Menteri Besar Selangor, beliau telah melakukan terjahan ke pusat pelupusan sampah di Sungai Kertas dan menyerbu lori-lori tanpa permit yang sesuka hati membuang sampah di kawasan itu.
Permulaan yang dilakukannya itu sehingga digelar “Jokowi Malaysia” segera mendapat pujian dan sanjungan banyak pihak, apatah lagi dalam terjahan yang dilakukan itu, Azmin tidak menampakkan beliau berasa geli apabila masuk ke dalam longkang atau memanjat lori sampah yang kotor dan berbau masam itu.
Dalam kejadian tanah runtuh di Bukit Beruntung dua hari lalu, Azmin sekali lagi melakukan terjahan ke kawasan itu untuk melihat sendiri apa yang berlaku serta mengumumkan peruntukan segera sebanyak RM500 ribu untuk mengatasi masalah itu serta RM150 ribu lagi sebagai bantuan kepada 120 keluarga mangsa.
Sekali lagi, tindakan pantasnya menyelesaikan masalah rakyat menggamit pujian dan ucapan terima kasih. Ramai pengundi Selangor yang merasakan beliau mampu memberi perkhidmatan yang lebih baik untuk Selangor.
Namun demikian, di sebalik dua terjahan yang dilakukannya sehingga ini, ramai juga yang mengharapkan beliau tidak sekadar melihat isu sampah dan tanah runtuh saja sebagai sasarannya.
Isu lain yang menjadi kerisauan ramai di Selangor  ialah bercambah dengan meluasnya pusat judi haram, judi internet, pusat hiburan dan pusat maksiat yang berselindung di sebalik nama pusat urut atau refleksiologi.
Di kebanyakan bandar sedia ada atau bandar baru, pusat ini bercambah bagaikan cendewan tumbuh selepas hujan. Difahamkan pihak PBT hanya mengeluarkan permit kepada sebahagian kecilnya saja manakala selebihnya adalah tidak berlesen dan dibangunkan secara haram. Walaupun sudah banyak serbuan oleh pihak berkuasa, namun ia tetap tumbuh semula.
Sebenarnya, di sinilah berpuncanya segala macam masalah sosial yang berlaku dalam masyarakat. Ia bukan saja melibatkan orang dewasa dan mereka yang sudah berkeluarga, tetapi turut melibatkan golongan remaja dan murid-murid sekolah.
Pertumbuhannya, sama ada yang berlesen atau haram, nyata membimbangkan ramai ibu bapa yang merasakan semakin sukar untuk mengawal ahli keluarga masing-masing daripada terjebak dalam kancah tidak sihat itu.
Berdasarkan laporan daripada setiap PBT, bukanlah sesuatu yang sukar untuk  beliau mengetahui antara  tempat yang berlesen dengan yang diuruskan secara haram. Sesetengah yang berlesen pula tidak mustahil menyelewengkan kebenaran yang diberi demi memperolehi keuntungan yang lebih berganda.
Di sinilah pentingnya Azmin melakukan banyak terjahan untuk menunjukkan seriusnya beliau menangani dan mengawal perkara yang sangat membimbangkan itu.
Kiranya Azmin dapat melakukan terjahan ke pusat judi dan maksiat ini, ia bukan saja menaikkan lagi namanya, bahkan pastinya menggembirakan lebih ramai pengundi dan ibu bapa di negeri Selangor ini.
Dengan pembangunan Selangor yang berkembang pesat, ramai yang mengharapkan Azmin tidak menunggu terlalu lama untuk melakukan terjahan ke tempat-tempat yang memberi lebih kesan buruk kepada masyarakat itu tetapi begitu terbuka perniagaannya. ( SH 22/10/2014)

0

0

votes
Article Rating
Kongsikan artikel ini


Seperti Jokowi, UMNO Juga Harus Keluar Daripada Kepompong Bangsawan

Indonesia baru saja menerima  secara rasmi Joko Widodo atau Jokowi sebagai Presidennya yang ketujuh menggantikan Susilo Bambang Yudhiyono. Beliau mengangkat sumpah pada 22 Oktober lalu dan sekaligus mencatat sejarah sebagai presiden pertama yang datang daripada orang kebanyakan.
Sebelum menjadi Gabenor Jakarta, Jokowi hanyalah seorang jurujual perabot. Kejayaannya melaksanakan banyak pembaharuan di kota Jakarta, kerap turun padang, selesa menyantuni golongan miskin dan selalu memakai baju yang sama, merupakan antara resepi kejayaannya mengungguli 53 peratus undi dalam pilihanraya presiden yang lalu.
Sebelum Jokowi juga, semua enam presiden Indonesa sebelum ini datangnya sama ada daripada golongan keluarga ahli politik terkenal, ahli perniagaan mahu pun elit ketua tentera. Tetapi Jokowi tidak termasuk dalam semua kriteria itu. Belia hanya orang biasa yang bukan daripada keluarga dan keturunan siapa-siapa.
Sementara rakyat Indonesia kelihatan berbangga dengan perlantikannya serta berharap dapat mengaplikasi lebih banyak kejayaan sebagaimana yang pernah dilakukannya ketika menjadi Gabenor Jakarta, media-media antarabangsa juga memuji Jokowi.
Banyak media antarabangsa yang merasakan perlantikan Jokowi sebagai peluang terbaik untuk Indonesia melangkah lebih gagah ke hadapan kerana ia membuktikan kejayaan manusia biasa mencapai cita-citanya berdasarkan kebolehan, daya fikir serta merit di sebuah negara yang berpenduduk kira-kira 250 juta orang jumlahnya.
Tetapi di Malaysia, apa yang berlaku?  Kerajaan BN yang hanya memenangi 48 peratus undi popular dalam pilihanraya 2013, bukan saja tidak habis-habis dengan gelora dan caca-marbanya, malah masih terkepung dengan keinginan menonjolkan golongan tertentu saja sebagai ketuanya.
Menjelang PRU 14 yang akan diadakan sebelum Mei 2018, sudah banyak diperbualkan ketika ini mengenai pengunduran Timbalan Perdana Menteri, Munyiddin Yassin daripada parti dan kerajaan.
Dengan usianya sudah menjangkau 68 tahun berbanding Najib yang berusia 61 tahun, Muhyiddin bukan saja dianggap sudah tua, malah mungkin sudah letih untuk terus mengejar impian menjadi Perdana Menteri. Beliau dikatakan sudah cukup gembira dapat bersara sebagai Timbalan Perdana Menteri saja.
Muhyiddin diperbualkan secara meluas akan digantikan oleh Hishammuddin, sepupu Najib yang mendapat tempat ketiga dan hampir kecundang dalam pemilihan Naib Presiden UMNO pada penghujung 2013 lalu. Selain Ahmad Zahid Hamidi dan Shafie Apdal yang selesa memenangi jawatan tersebut, Hishammuddin hanya berbeza sembilan undi saja dengan Mukhriz Mahathir yang berada di tangga keempat dan pertama kali menyertai persaingan kerusi nombor tiga UMNO itu.
Tidak seperti Indonesia yang sudah melangkah jauh dengan menobatkan orang kebanyakan sebagai ketua negaranya, UMNO jika terus berkuasa, jawatan utamanya masih lagi berlegar di kalangan kelompok bangsawan saja. Najib yang merupakan anak bangsawan dan anak bekas Perdana Menteri, bukan rahsia lagi lebih cenderung memilih sepupunya, juga anak bangsawan dan anak bekas Perdana Menteri sebagai penggantinya.
Meskipun tidak dinafikan kuasa melantik Timbalan Perdana Menteri adalah hak dan kuasa Perdana Menteri dan jika perlantikan itu dibuat sebelum pemilihan UMNO yang seterusnya, pastilah Timbalan Perdana Menteri akan menang secara percuma jawatan Timbalan Presiden UMNO. Tidak ada mana-mana pemimpin yang mahu menggantung diri dengan sedia mencabar seseorang yang sudah ditunjuk itu.
Itulah yang biasa dilakukan oleh UMNO sebelum ini, kecuali Anwar yang dilantik sebagai Timbalan Perdana Menteri setelah menang jawatan Timbalan Presiden UMNO pada pemilihan 1993. Selepas Anwar, semua Timbalan Presiden UMNO dijadikan Timbalan Perdana Menteri terlebih dahulu dan mereka akhirnya mendapat jawatan itu tanpa mengeluarkan walau setitik peluk pun.
Jika benar Muhyiddin akan berundur sebelum atau selepas PRU 14 akan datang dan jika benar juga desas-desus dan khabar angin bahawa Hishammuddin akan dilantik sebagai pengisinya, bermakna Najib juga cuba memberikan jawatan nombor dua dan mungkin bakal pewarisnya dalam parti dan kerajaan secara percuma kepada sepupunya itu.
Sekali lagi walaupun ianya merupakan hak dan kuasa Najib tetapi dalam dunia berasaskan keterbukaan, kompetetif dan merit sekarang ini, jika benar Najib mahu melantik Hishammuddin sebagai pengganti Muhyiddin, ianya adalah langkah ke belakang yang bakal menjadi cemuhan dunia dan ditolak secara senyap oleh majoriti rakyat.
Walaupun beberapa Timbalan Perdana Menteri sebelum ini dilantik atas kedudukan undi ketiga sebagai Naib Presiden UMNO, era itu seharusnya sudah menjadi dinasour.  Dunia, zaman dan pemikiran rakyat sudah banyak berubah. Berdasarkan merit dan kompetetif tadi, jika Muhyiddin mahu berundur, penggantinya mestilah dipilih daripada Naib Presiden yang mendapat undi paling tinggi dan bukannya yang ketiga, kedua atau mengikut selera Perdana Menteri.
Dan sekiranya amalan itu tidak mahu dilakukan, seharusnya biarlah diadakan pemilihan jawatan Timbalan Presiden UMNO terlebih dahulu dan siapa yang menang barulah layak dilantik sebagai Timbalan Perdana Menteri.
Jika ingin dilihat relevan di mata rakyat, UMNO harus berani melakukan transfomasi ini dan ia juga langkah tepat menepati hakikat parti menguasai kerajaan. ( SH 23/10/2014)

0

0

votes
Article Rating
Kongsikan artikel ini